
POD STAROM LIPOM 


Svaki dan bi se oni skupljali pod starom lipom, 
koja je svoju krošnju raširila po čistini usred sela 
i zastrla tratinu debelim hladom. Nadvisila je sve 
kuće oko sebe, a zelene grane pružila daleko u stranu: 
kao da je raskrilila ruke, kao da hoće sav onaj maleni 
svijet pod sobom zakriliti i zaštititi od žege, kad pri- 
pali jarko sunce. Pod njom si mogao svakog dana 
naći veselu dječju družbu, a najviše nedjeljom. Tako 
je bilo skoro kroz čitavu godinu, osim kad bi jeseni 
zaintačile dosadne kiše ili kad bi zaurlali zimski vje- 
trovi, praćeni snijegom i studeni. A kad bi granulo 


ljeto, povećala bi se vesela družba pridošlicama iz 


grada, koji bi došli k svojim rođacima, da se naužiju 
svježine čistoga seoskog zraka i nesmetane slobode. 
Bila je tada pod lipom obično graja kao na saj- 
mu — kao da se djeca natječu s onim vrapcima, što 
đipkaju i živkaju po krošnji prastarog drveta, sretni, 
što su živi i što je došlo ljeto, kad je čitava okolica 
golemi ambar, prepun zrnja i drugih poslastica. 
Katkada kao da je djeci bilo dosta igre. Tada 
“bi se pred žegom sklonila u hladovinu drveta, posje- 
dala po travi i raspripovijedala se o svemu i svačemu. 
Pričali bi jedni drugima svoje doživljaje, vjerojatne 
i nevjerojatne, vesele i s tužnim svršetkom, no za 

njih uvijek zanimljive. Bilo je među njima takvih pri- 
povijedača, koji su umjeli pričati u tančine i tako živo, 
kao da se nešto događa upravo sada pred njihovim 
očima. A bilo ih je, koji su kazivali i ono, što su čuli 
od drugih, no slušače nije smetalo, ako bi koješta i 
dodali i iskitili. Glavno im je bilo, da se ugodno sluša. 


Neki se pametan čovjek sjetio, da. načini pod li- 
pom klupu. Često puta sam ondje sjedio, naslonio se 
na lipino deblo, promatrao veseli dječji svijet, kako 
kipi pun mladenačke snage, pun života, slušao i uži- 
vao. Djeca su se već priučila na me, pa ih moja na- 
zočnost nije smetala. Što više, smatrala su me svojim 
velikim prijateljem, jer sam im znao donijeti i po koju 
knjigu. Rado sam promatrao njihove igre, a još radije 
slušao njihova pripovijedanja. Kad bih čuo što osobito 
zanimljivo, dobro bih to upamtio, pa bih kod kuće 
zapisao u svoju bilježnicu. Kad sam im poslije pro- 
čitao koju zgodu onako, kako sam je ja opisao, bili 
su oduševljeni, osobito, ako bih je preradio u pjesmu. 

— Lijepo je to! — rekli bi oni. — Čitajte nam 
još! 

Jednoga dana pade mi na um ova misao: Kako 
bi bilo, da sve svoje zapise skupim u knjigu? Zašto 
ne bi i druga djeca saznala zanimljive đačke zgode i 
nezgode, što sam ih čuo pod onom starom lipom! 

Smišljeno — učinjeno! Dao sam se na posao. 
. Najteže mi je bilo, da izaberem upravo ono, što je 
za djecu najveselije i najzanimljivije. Nama se od- 
raslima više puta sviđa nešto, što djecu ne zanima. 
Zato sam se s njima mnogo dogovarao, što bih uvr- 
stio, a što izostavio. Tako je našim zajedničkim ra- 

dom nastala ova knjiga. A da bude još ljepša, zamo- 
lio sam jednog slikara, da je ukrasi slikama. 

Evo vam knjige. Čitajte je, pa ako se s kojim 
čitaocem gdjegod sastanem, neka mi kaže iskreno, 
jesam li uspio. 


PRVI DAN U ŠKOLI 


I tako se Perica otpravio prvi put u školu. Išao 
je praznih ruku, a ni torbe nije uzeo. A imao je kras- 
nu, novu torbu, koju mu sašila mama. No što će mu, 
kad još nema knjiga! Rekli su mu, da će mu ih dati 
u školi, ' 


Na taj važan put nije dakako krenuo sam. Pra- 
tila ga majka. Uprtila košaru punu jabuka. Nosila ih 

za dar Perinoj kumi. Perica je išao pred njom. Bio 
je nešto šutljiv, zamišljen, a to nije bio njegov običaj. 
No sada ga mučila velika briga: Bog zna, hoće li se 
i u školi smjeti igrati? Vele, da se tamo čitav dan 
samo nešto uči! Čuo je i to, da tamo neprestano šeće 
učitelj oko klupa i drži u ruci šibu. To je eto mučilo 
Pericu. Nije se on toliko bojao škole, koliko šibe! 

Kad su izlazili iz njihova dvorišta, pijetao je upra- 
vo uzletio na tarabe, zalupio krilima i htio kukurik- 
nuti. No kad je opazio Pericu u svečanom ruhu, ni 
glasa nije od sebe dao — kao da mu je u grlu zapelo 
zrno kukuruza! Možda mu dođe na um: I ja bih po- 
šao s Pericom u školu. Tamo ima mnogo mrvica po 
podu. Ispadnu djeci iz torbe. No put do škole vodi 
kroz polje, a nad poljem kruži jastreb. On ima jači 
kljun od moga, pa bi me ščepao pandžama i razderao 
kljunom. A u školi bi mi djeca čupala ono sjajno perje 
iz repa. Mogao bih se doduše sakriti pod klupu, no 
tamo bi mi mogao koji zlobnik pričepiti prste. Znam 
ja te nevaljalce! 

Cica maca je sjedjela na krovu, i kad je ugle- 
dala Pericu, uzdigla je rep kao da pita: 

— Kuda, Perice? Tko će me danas potezati za 
rep? No ja se ipak zato ne ljutim na tebe! Pošla bih 
s tobom, ali su me vrapci s krova zvali, da se igramo 
lovice. U školi bi kome mogao iz torbe nestati sir ili 
slanina, a tko bi drugi bio kriv, nego ja! Zato je 
bolje, da ostanem kod kuće. 

Čuko Bundaš je neko vrijeme trčkarao za njima. 
Topla bunda, pa se tako ugrijao, da je plazio jezik. 
Najednom je stao. Gledao on neko vrijeme za njima, 

a onda zalajao kao da veli: Eh, ne mogu ja s vama! 
Zaklao susjed prasence, pa treba da mu pomognem 
praviti kobasice. To jest, on će ih praviti, a ja ću 
gledati. A u školi bi me oni derani natezali za uši i 
za rep, što ja nikako ne volim, Možda bih kojega i 
ugrizao, pa bi mi onda gospodin učo batinom ispra- 
šio bundu. , 

Kad su prolazili kraj šume, klikne s grane pti- 
čica: 

— Oho, eto opet đaka! Počela je škola. Moram 
biti na oprezu, da mi koji od njih ne baci kamen u 
glavu. 

Nije ona znala, da Perica nije takav! Uostalom, 
tko bi ga znao! Na čelu mu ne piše, kakav je. 

Susreli su susjeda Martina. Vraćao se s posla. 

. Radio je negdje cijelo ljeto, da zasluži novaca i da 
kupi djeci, ženi i sebi ono, što im treba za zimu. 

— Gle ti maloga Perice! Kuda, kuda? — klikne 
susjed. 

No Perica visoko uzdigne nos. Bio je uvrijeđen, 
što susjed pita, kuda ide. Zar on ne zna da je đak, 
i da je počela škola! 

Konačno stignu do škole. »Krasna kuća — mno- 
go veća od naše! Ih, kakva je tu graja! Koliko tu ima 
djece!« — klikne Perica. 

Uđu. Iz jedne velike sobe dopirao je žamor kao 
iz košnice. 

— Tu je veselo! Ovamo ćemo i mi! — pomisli 
on. 

Iz sobe iziđe momčić upravo tako velik kao i 
Pero. 

— Je i gospodin učitelj unutra? — upita ga 
majka. 

— Nije! Sad će doći. U dvorištu je, — odgovori 
mali, koji je tako slasno mljaskao jabuku, da su i 
Perici došle sline. 

Za čas eto ti učitelja. Pozdrave ga, a on im se 
prijazno nasmiješi. 

— Prijazan gospodin! — pomisli Perica. I prvo, 
što je opazio, bilo je, da nema šibe u ruci. Učitelj, pa 
bez šibe! Kako je to moguće! Ej, neka mu susjedov 
Mirko dođe na oči! Uvijek ga je plašio: »Čekaj samo, 
dok dođeš u školu! Tamo će te već učitelj šibom ukro- 
titi!« A kad tamo, učitelj došao k Perici ,pogladio ga 
po licu, uzeo za ruku i posadio upravo u prvu klupu: 

— Tu će biti tvoje mjesto! — rekao mu. 

Perica je bio uvjeren, da ga je učitelj već prvi 
dan odlikovao. Nije znao, da je to zato, što je naj- 


. manji u razredu! 


Majka je još neko vrijeme razgovarala s učite- 
ljem, a onda je rekla Perici, da bude dobar, i izišla. 
On je potrčao za njom. Svi su mislili, da hoće po- 
bjeći, no prevarili su se. Ne, njemu se u školi sviđa! 
Veselo je ovdje. U klupama ima mnogo djece, po zi- 
dovima vise lijepe slike, a učitelj je tako mio i prija- 
zan gospodin! Zato je Perica od veselja zagrlio maj- 
ku i šapnuo joj u uho: 

— Majko, pa lijepo je u školi! I veselo! 

Majka se radosno nasmije i reče: 

— Hajde u razred! Idem kumi, a onda ravno 
kući. Ti se vrati s Tomicom iz našega sela. On je 
velik i pametan, pa će paziti na te. 


A što da vam dalje pričam? Perici se tako svi- 
djelo već prvog dana u školi, da mu je bilo krivo, 
kad su krenuli kući. Stao je pred školom i tako se 
zagledao u tu veliku zgradu, te nije ni primijetio, da 
je Tomica već daleko odmaknuo, Morao je trčati za 
njim, da ga dostigne. 

PERICA I BUNDAŠ 


Ovo, što ću vam sad ispripovijedati, možda mi i 
ne ćete vjerovati. No tko ne vjeruje, neka pita koga 
bilo iz Peričina razreda! 

Kad se Perica prvi dan vratio iz škole, vikne već | 
izdaleka majci: 

— Gle, majo, što sam dobio u školi! 

I digne u vis novu, novcatu pločicu, da je pokaže 
majci. A majka se čudi i ljubi ga u obraze, koji su se 
zarumenjeli od trčanja. ' 

— I pisaljku već imam! I zadaću smo dobili za 
sjutra! 

— I zadaću, Perice? Da nisi možda krivo čuo? 
— upita ga majka čudeći se još više. : 

— Da, zadaću, pravu pravcatu zadaću na pločici! 
Onakvu, kako je dobivao naš Stanko, dok je išao u 
školu. Rekao nam je gospodin učitelj, da svaki na- 
crta na pločicu, što ga volja. Glavno je, da nešto na- 
crta. 

Perica nije pitao ni za jelo, ni za cicu macu, pa 
ni za one zrele kruške u voćnjaku. No još je čudnije 
bilo, što nije mario ni za Bundaša, svoga dragoga 
ćuku, s kojim bi se često čitave sate igrao. Njegov 
je Bundaš bio vrlo pametan pas. Nije on samo lajao, 
nego je umio i sjediti na stražnjim nogama, a pred- 

njima prositi; umio je i nositi u gubici svakojake stva- 
ri, čemu su se svi čudili. Najradije bi se Bundaš igrao 
s malim Pericom, no većih dječaka nije volio, jer su 
ga dražili. I ne dao Bog da tko Perici učini nešto na 
žao: Bundaš bi odmah zarežao! Zato se ne treba ču- 
diti, što je jutros pratio Pericu komad puta u školu, 
no onda se valjda sjetio, da treba kuću čuvati, pa 
se vratio. A i Perica mu doviknuo: 

— Nije to za te, Bundašu! Ti u školi ne bi ništa 
više naučio nego što i sada znaš: vau, vau! A repom 
se ne može pisati! ' 

No sada nije Perica ni za njega mario! Sjeo on 
pod orah na klupu i zamislio se nešto. Smišljao on, 
što bi nacrtao? Kuću i macu, kako vreba na vrapce ?« 
Majku, kako muze kravu? Dva pijetla, kako se ču- 
paju? Sve mu se to činilo zgodnim i on je redom 
pokušavao. No više je brisao, nego crtao. Konačno 
se sjeti Bundaša! 

— Eto, na njega sam posve zaboravio, a njega 
je ipak najlakše nacrtati! On ima debelu bundu i kit- 
njast rep, pa k tome treba dodati glavu i četiri noge, 
i slika je gotova! 

Bio je oduševljen, crtao je i brisao, dok nije na- 
pokon nacrtao nešto, što bi imalo biti slično Bundašu. 

— Zar ne, majčice, da je ovo slika našega Bun- 
daša! Evo tu mu je glava, tu su oči, a tu noge i rep! 
Baš sam ga vjerno nacrtao! 

Majka pogleda sliku, ali ne reče ništa. Radosno 
se smješkala i gladila Pericu rukom po tjemenu. Pa 
i što bi rekla? Za sada je dobro, a kad bude stariji, 
nacrtat će bolje! 


12 


Poslije toga Perica nikako da dočeka sutrašnji 
dan! Rano legne na počinak, Pločicu metne na klupu 
kraj kreveta, da bude kraj njega, no san mu nikako 
ne htjede na oči. Sve su mu misli bile u školi. Mislio 
on o tome, kako će sjutra tamo pokazati sliku svoga 
Bundaša. Već ge mjesec visoko uzdigao nad goru, kad 
je konačno Perica zaspao. 

Kasno je usnuo, kasno se ujutro probudio. Majka 
je već s ocem otišla u polje na posao. Mislila je, da 
će Stanko ili baka probuditi Pericu. No Stanko je 
otjerao kravu na pašu i zaboravio na maloga đaka, 
a baka je bila jako stara, pa je zadrijemala čuvajući 
iza kuće proso od vrabaca, I kad se Perica probudio, 
već su svi njegovi drugovi odjurili u školu. 

Hitro se umije, počešlja i obuče, uze sira i kruha, 
baci torbu preko ramena, pa bjež u školu. Jurio je 
kao da ga vile nose i stigao nekako prije, negoli je 
učitelj unišao. Prvo mu je bilo, da pokaže svojemu 
susjedu, što je naslikao. Segne u torbicu, da izvadi 
pločicu, ali jao! U torbici nema pločice! 

Perici je bilo kao da ga je grom ošinuo! Da mu 
možda nije ispala putem, kad je trčao? Ne, to nije 
moguće! čuo bi on, kad bi lupila na tle. 

— Ah da! — sjeti se Perica. U žurbi sam je za- 
boravio na klupi kraj postelje, gdje sam je sinoć sta- 
vio. Kuku meni, što će mi reći gospodin učitelj! 

Već htjede otrčati kući po pločicu, no u to 
uđe učitelj. Svi ustanu, pomole se Bogu. Kad su opet 
sjeli, učitelj se časak porazgovori s njima, a onda 
upita: 

— No da vidim, što ste nacrtali! 

Svi izvade pločice, samo je Perica buljio pod 
klupu. Učitelj to odmah opazi, pa ga upita: 

— što je s tobom, Perice? Gdje je tvoja plo- 
čica? 

Perica brizne u plač i kroz suze izmuca: 

— Ostala je kod kuće, a nacrtao sam tako lijepu 
sliku! 

— Vjerujem ti, da si nacrtao! — mirio ga uči- 
telj. No ubuduće nemoj zaboraviti pločicu kod kuće! 

Perica se malo primirio i pogledao učitelja oči- 
ma, koje su bile pune suza. - 

Dok je učitelj pregledavao ostalima pločice, Pe- 


rica je zurio kroz prozor prema kući tamo na brijegu, - 


gdje je sad njegova pločica na klupi kraj postelje i 
na pločici slika Bundaša. I gle! Kroz prozor opazi, 
da prema školi trči Bundaš i nešto nosi u gubici. 

— Još mi samo i taj ovdje treba! — pomisli 
Perica. 

Bundaš je međutim dotrčao u hodnik pred škol- 
skom: sobom i tri puta se zaskočio na vrata, kako to 
čini i kod kuće, kad hoće, da ga puste unutra. 

— Gospodine učitelju, netko kuca! — jave se 
djeca. i 

Učitelj pođe k vratima, da ih otvori, i jako se 
začudi, kad u sobu uleti Bundaš. Djeca kriknu od 
straha, ali tada netko poviče: 

— Bundaš, Bundaš! 


No Bundaš se nije na nj obazirao, već ravno , 


prema Perici. Popne se prednjim nogama na klupu 
i pruži Perici — što mislite? 

Pločicu! Kad se naime Peričina majka vratila 
s polja, našla je na onoj klupi pločicu. Sjetila se od- 
mah, da ju je mali zaboravio. Zovnula ona Bundaša, 
turila mu pločicu u gubicu, izvela pred kuću i vik- 

nula: 

ć — Hajde, Bundašu, trči! 

I Bundaš potrčao s pločicom po tragu, kuda je 
išao Perica, i tako stigao u školu. 

A Perica se sjajio od sreće, što može gospodinu 
učitelju pokazati svoju prvu zadaću! 

POVRATAK IZ ŠKOLE 


Jure, jure! 

Što se žure? 

Trčat im je sada lasno — 
U školi je bilo krasno! 


Učo im je pričo priču 
O čudesnom vilenjaku, 

Koji grad je sagradio 
Ma baš negdje na oblaku! 
U ušima još im zuji 
Pjesma skladna, lijepa nova 


O golubu bolesnome 


I o Živku, vrapcu s krova. 
Pa sad trče ko da lete — 
Haj, veseli đački svijete! 
Trče kući bez obzira, 

Jer im nešto ne da mira, 
Ko da im je dala krila 

Iz učine priče vila! 


POSPANAC IVICA 


Ivici se već nekoliko puta dogodilo, da je poslije 
podne u školi zaspao. Nije tome on kriv. Dok još nije 
išao u školu, natjerala bi ga majka svaki dan po- 
slije objeda, da malo spava. 

— Neka malo spava! Dok spava, onda raste, 
pa će narasti veći! — govorila bi majka. 

Tako se on naučio spavati poslije ručka. No sad 
je počela škola, pa nema kada spavati. Osim toga 
mora ujutro s kravicom na pašu, jer tada ode stariji 
brat u školu. A ima i svoga posla: utrkuje se s To- 
micom, penje se na šljive, kruške i jabuke, i plaši 
žabe kraj potoka. Mnogo je to, pa se umori i zato 
ga u školi hvata drijem. 


Najveća je neprilika za nj onda, kad bi učitelj 
pričao nešto veselo. Tada bi cio razred prasnuo u 
smijeh, a Ivica bi samo saneno tr'o oči ne znajući, 
o čemu se radi. Tako bi se uhvatio, i učitelj bi ga uko- 
rio, što je opet spavao. U tome su bile zapravo dvije 
neprilike: Prvo — ukor, a drugo — Ivici je bilo žao,, 
što nije čuo ono, čemu se smiju. 


No Ivica je pametan momčić. Da doskoči barem 
prvoj neprilici, dogovori se sa svojim susjedom Mi- 
lanom, neka ga svakiput u takvoj zgodi gurne lak- 

tom pod rebra. Tada će i on udariti u smijeh, pa go- 
spodin učitelj ne će opaziti, da je spavao. 

Jednog su dana u školi računali. Netko nije znao, 
koliko je pet puta dva. 

— Nude, Ivice, reci ti! — pozove ga učitelj. 

Svi se okrenu prema Ivici, a on ti slatko spava. 


Milan ga brzo gurne pod rebra. A Ivica misleći da: 


je opet bilo nešto veselo, poče se grohotom smijati. 
Kako mu je bilo, kad se snašao, možete misliti! 


NOVA ZEMLJOPISNA KARTA 


U školi se svakog dana doživi nešto novo. Evo 
što se dogodilo Branku: : 

Treći razred, kako znate, uči i zemljopis. Neki 
baš ne vole taj predmet, gdje treba pamtiti mnoga 
imena, no učenići razreda, kojemu pripada Branko, 
vole upravo taj predmet. Njihov učitelj znade vrlo 
lijepo pripovijedati o krajevima naše domovine Hrvat- 
ske, a to učenici rado slušaju. I poslije toga sata 
skupe se pred zemljopisnom kartom pa traže mjesta, 
o kojima su malo prije mnogo toga čuli. 

= Jednoga dana osvane na zidu nova zemljopisna 
karta. Čim je koji ušao u školsku sobu, odmah je po- 
hrlio tamo. Tražili su poznata mjesta i odgonetavali, 
što pojedini znakovi znače. Bilo je naime na toj, karti 
i takvih znakova, kojih još nisu poznavali. 

Branko je bio ove godine na moru u Kraljevici. 
Mnogo je on već o tome pripovijedao svojim drugo- 
vima, pa je razumljivo, da je i sada na karti najprije 
potražio mjesto, gdje se kupao u moru. 

— Evo Kraljevice! Tu sam bio. Vozio sam se 
onamo parobrodom sa Sušaka. 

On pokaže rukom, gdje se to mjesto nalazi, a 
oči sviju bile su uprte u onaj kolobarić kraj mora, 
gdje je pisalo »Kraljevica«. 

MAP bona sva 


— A kakav je to znak kod Kraljevice? — _. 
netko Branka. 

— Hm, zar ne vidiš da je to udica! Tamo se šuš 
ribe. O da! I ja sam ih lovio! Zato su i naslikali udicu! 
— podrugljivo će Branko i ponosno se okrene, kako 
on mnogo toga zna, a drugi skoro ništa. 

No kad je poslije učitelj protumačio, da je to 
sidro, kojim se brodovi pričvršćuju za dno morsko, 
i da znači, kako tu pristaju brodovi, svi su se okre- 
nuli prema Branku. Začuđeno su ga gledali kao da 
pitaju: »No, a što sad veliš, sveznađaru ?« 

Branko je dakako pocrvenio kao kuhani rak. 

Kirk 


NOGOMETAŠI 
Ivica i Branko, dva zorna dječaka, 
Osnovali svaki klub od samih đaka. 


Znam, da nitko ne će čuditi se tome: 
Nogometna kluba oba su, dabome! 


Imenom se čudnim »Svračak« jedan zvao, 
A drugi je sebi »Kobac« ime dao. 

Od starih su prnja načinili lopte, | 

I vježbat su stali revno, da sve sopte. 
Prirediše potom utakmicu pravu, 

Da. se vidi, tko će od njih steći slavu. 
Ne popušta momčad nijedna ni mrvu — 
Neodlučno svrše utakmicu prvu! 

I jedne i druge pratila je »smola«, 
Izjednačili su igru sa tri gola. 

Vratili se kući pođeranih hlača, 

Pa je IP čudo, što je gorkog bilo plača! 
I dok smjerno doma oproštenje mole, 
Očevi im šibom zabijaju — »gole«... 

UTAKMICA 


Znam, da lijepa priča dječicu veseli, 


* Pa ću pričat nešto o Zorki i Jeli. 


Za imendan Zorki loptu kupi nana, — 
Sad će biti s Jelom loptačkih megdana! 


Koja li je prva? — onako od šale 
Zorka se i Jela loptom takmit stale. 


U takovoj igri i sudac im treba, 
Za to se nametnu mali ćuko Keba. 


Igrale su dobro, u najljepšem: nedu, 
I skoro će igru kraju da privedu. 


Ali uto Jela loptu baci krivo , 
I pogodi Zorku usred čela živo! 


Zorka gorko plače, a Keba koleba: 
Komu sad pobjedu dosuditi treba? 


— < 


SAN MALOGA LOVCA 


Ivica je uletio u sobu držeći u ruci šarena leptira. 
Ulovio ga u živici na kraju pašnjaka. A što mislite, 
kako? Rukama ili kapom? O ne, to je preteško! Treba 
pri tome čekati, dok leptir sjedne na cvijet i sklopi 
krioca. No ovi šareni i krilati vjetrogonje vrlo su 
oprezni! Ako se ne znam kako oprezno približiš lep- 
tiru rukom ili zamahneš kapom, pobjegne ti, a ti si 
već mislio: Eto ga! Zato je on načinio leptirolovku 
tako, da je široki kraj sestrine čarape napeo na rašlje 
dugačke grane, pa kad leptir leprši, on samo zamahne, 
i eto ga u čarapi! Vidio on, da susjedov Božo, drugo- 
gimnazijalac, tako lovi leptire nekom mrežom. 

Tako je eto i ovog ulovio. Uzalud se nesretni lep- 
tirić otimao: on ga je čvrsto držao prstima za krila. 

— Doista je krasan! Ej kad ga vidi Dragec! — 
klikne Ivica. ' 

A tko je bio taj Dragec? Odmah ćete čuti! Dra- 
gec je svršio pučku školu još prošle godine. Njegov 
otac nije imao novaca, da ga dađe u više škole, pa ga 
poslao svome postolaru prijatelju Čizmiću, da tamo 
izuči ovaj čestiti zanat. No Dragecu već prvi dan za- 
smrdi čiriz, pa pobjegne i stigne kući prije oca. Reče: 

— Ne ću u postolare! Tamo se previše sjedi, a 
to mi škodi. Boli me od toga želudac. Volio bih u ko- 

 vače. Tamo se zamahuje čekićem i kuje. 

— Pa dobro, neka bude! — prihvati otac, No 
za kovačkog si šegrta još preslab. Pričekat ćeš još 
godinu dana, dok ojačaš. 


Dragecu je to bilo drago. No sada je ostao bez 
posla. Jedino bi svakog jutra pomagao roditeljima 
odvesti na trg voće i povrće, čime je njegov otac tamo 
trgovao. Poslije bi majci donio u kuhinju drva i vode, 
i time je njegov posao bio svršen. Poslije toga bio je 
čitav kraj iza njihovih kuća njegov. Skitao se onuda, 
tukao s dječacima i pravio s njima svakojake. vrago- 
lije. No još je gore bilo, što bi odmamio sa sobom i 
Ivicu, koji je jošte išao u školu. On je postao naj- 
vjerniji Dragecov pratilac: lunjao bi s njime po paš- 
njaku, švrljao kraj potoka i skitao se po šikarju. Za- 
jedno bi hvatali leptire i ptice, a to je bilo zlo! 


Prođe tako godina i približi se opet konac škole. 
Ivica već osam dana nije ni privirio u nju. Njegovi su 
sudruzi znali, zašto ne dolazi: ima već toliko drugih 
redova, koliko u kutiji leptira! Rijetko je dolazio, malo 
naučio! I roditelji su nešto o tome saznali i korili ga, 
pa i kaznili nekoliko puta, no sve uzalud! čim bi oni 
otišli na svoj svakodnevni posao, on bi se s Dragecom 
odskitao na pašnjak i tamo sakrio knjige u šupljoj 
vrbi, a onda je svijet bio njegov. Mislio je ovako: 


— Tko bi išao u školu, a vani je tako divno! U 
školi se samo nešto uči, a vani nađeš uvijek nešto 
novo: zimi se grudaš i sanjkaš, u proljeću hvataš 
hrušteve i leptire, a ljeti se kupaš u potoku, pecaš 
ribe ili tražiš u grmlju ptičja gnijezda. 

Mnogo su on i Dragec pohvatali hrušteva i sve- 
zali ih ža konac, da načine »živi vrtuljak«, koji se 
sam vrti. Od leptira svaki je već imao malu zbirku. 
S pastirima su vodili junačke bojeve. Još i sada ima 
na čelu ožiljak od kamena! 

Ivica je neko vrijeme promatrao leptira. Držao 
ga za jedno krilo, a uhvaćena životinjica treptila je 
htijući opet poletjeti za međenim cvijetom. No on ga 
je držao čvrsto, tako čvrsto, da su prsti bili puni 
praška s leptirovih krila. . 

— Ne ćeš mi uteći, dragoviću! I tebe ću staviti 
u zbirku. Naći ćeš tamo šareno društvo tvojih dru- 
gova. Naći ćeš tamo kao zlato žutoga žućaka, koji se 
prvi od sviju pojavi u proljeće, i kao snijeg bijeloga “ 
glogovnjaka s crnim točkicama na krilima. Ne manj- 
ka ni lastin rep, pravi ljepotan, pa ni ZD admi- 
ral, ali dakako bez brodova. 

Sjeti se, da ga je Dragec pozvao u ribolov. No 
još se nečega sjetio! 

— Skoro sam zaboravio! Moram još danas po- 
gledati, jesu li već oni kosi u šumi dobili perje. Mogli 
bi odletjeti, a onda fućkaj za njima! Izvadit ću dva 
iz gnijezda. Jednog ću mijenjati s Dragecom za češlju- 
gara, a drugoga staviti u krletku. Naučit ću ga zviž- 
dati, pa da vidiš čuda u našoj ulici! Svi će se diviti 
mojemu kosu. 

Upravo na vratima zakrči mu put nekoliko nje- 
govih drugova, koji su s njime išli u isti razred. 

— Kuda, Ivice? Ti kao da ne kaniš s nama? 

— Zar smo se što dogovorili ?2—> mirno upita on. 

-— Dogovorili? — u čudu će Zlatko. što se tu 

treba dogovarati? Oho, pa još se nisi ni odjenuo u 
svečano ruho! 

Zlatko premjeri Ivicu očima od pete do glave, 
a Ivica je istom sada primijetio, da su svi u svečanim 
odijelima. 

— Da pođem s vama? — podrugljivo će Ivica. 
Kuda? Znate li možda za koje gnijezdo s mladim pti- 
ćima? O, tada ću rado s vama, no onamo se ne ide 
ovako u paradi! Tamo se treba verati kroz grmlje i 
trnje i penjati na drvo, a pri tome se lako pođeru 
hlače ili lakti na kaputu. I onda ih tata stane krpati 
onom metar dugačkom ljeskovom iglom, da ti se još 
treći dan poznaju šavovi na živome mesu. Na takav 
se posao ne iđe u novom odijelu! “ 

Ivica htjede krenuti k svojim ptićima, ali ga oni 

zaustave. 
. — Čekaj, Ivice! — Ipak bi bilo bolje, da pođeš 
s nama. Danas nema škole, nego nešto lijepo i vrlo 
svečano, daleko ljepše, nego li tvoje vađenje ptica iz 
gnijezda! — opet će Zlatko. 

— Ej da, ali njega već nije bilo osam dana u 
školi! — uplete se Zvonko, no Ivica mu začepi rukom 
usta. 

— Pst, Zvonko, ne tako glasno! Mama ne smije 
o tome ništa čuti! — reče mu on. 

— Ah tako! No neka ti bude žao, što nisi išao 
u školu! Bili smo na izletu u šumi i bilo je vrlo lijepo, 
— tiše će Zvonko. 

Ivica prezirno mahne rukom: 

— Phi, školski izlet! Kakva mi je to zabava! 
Ide se dva po dva u redu ili u hrpi kao jato gusaka 

na pašnjak. Idem ja na izlet s Dragecom, kad god nas 
je volja i kamo hoćemo! 

— Kupali smo se u potoku! 

— I pjevali! — pohvale se dječaci. No i time se 
on nije dao smesti, nego se dalje s njima nadmetao: 

— Imi smo se kupali i pjevali. Neki je čovjek 
tamo pecao ribe, no mi smo se toliko derali, da nas je 
počeo ganjati onim štapom. Rekao nam je, da mu pla- 
šimo ribe. 

— Poslije toga smo u školi crtali. Svaki je slo- 
bodno crtao ono, što mu se najviše svidjelo na izletu. 
Ja sam nacrtao zeca, kako trči preko polja? — opet 
će Vlado, a Zlatko ga. pohvali: 

— Da, njegova je slika bila najljepša! 

I Ivica je bio dobar crtač, ali nije tu meku za- 
grizao. ' 

— Od crtanke sam načinio karte, pa se ja i Dra- 
gec njima kartamo, kad nam je dugočasno. A juče 

smo nacrtali na zidu one kuće susjeda. On se ljutio 
i skoro te nas nije bičem izdevetao! To je bilo ve“ 
selo! pa 

* Nikako im nije uspjelo, da predobiju jedni Za- 
želio im je sretan put i doviknuo: 

— A ja ću potražiti svoje kosove, da vidim, jesu 
li već opernatili. Oni ljepše zvižde u jedan glas negoli 
vi pjevate u dva. Zbogom! 

"No Vlado, koji je s njime sjedio. u istoj klupi, 
priđe k njemu, pa će potiho: 

— Žao mi je, što do godine ne ćeš sjediti sa 
mnom u istoj klupi! Ti ćeš morati ponavljati razred. 
Bio si mi dobar drug i bistre si glave! Šteta je, što se 

družiš s onim Dragecom! Da, je što valjao, ne bi po- 
bjegao od Čizmića! 


Odlazeći srdačno stisne Ivici ruku. A on je gle- 
dao još časak za njima. Skoro te nije zaplakao: I on 
bi s njima, no po što? Da čuje za svoju propast? 


Nije išao po kosove. Legao je na krevet i sve o 
nečemu mislio. Nije teško pogoditi, 0 čemu. Mučilo 
ga, što će biti, kad se tata i mama vrate s posla. Tada 
će već njegovi drugovi stići iz škole sa svjedodžbama, 
a on? Što će on pokazati roditeljima? Oni su, istina, 
prije mjesec dana saznali, da mu se u školi dobro ne 
piše, no on im je tada čvrsto obećao, da će sve popra- 
viti. Povjerovali su mu. A on, umjesto da održi obe- 
ćanje, odskitao bi se skoro svaki drugi dan s Drage- 
com nekuda. Uzalud su iz škole stizale poruke o nje- 
govu nedolaženju i nemaru. Nisu stigle do njegovih 
roditelja, jer se Ivica zagrozio, da će se svakome, 
tko bi se usudio, da ih donese njegovu ocu, ljuto osve- 
titi. Njega, a još više Drageca, svi su se bojali kao 
žive vatre. Znali su, da s njima nema šale. No sad je 
prispio konac školske godine, kad će se sve otkriti. 


O tome je eto Ivica razmišljao i tako napokon 
zaspao. No ni u snu se nije smirio. Prevrtao se s jedne 
strane na drugu, trzao se i nešto buncao. San ga je 
mučio. Evo, što mu se prisnilo! 


Pričini mu se, da su njegove knjige, pločica i bi- 
lježnice najednom poskakale s police na pod, Skupile 
se kraj njegova kreveta i zametnule živahan razgovor. 
Prva poče čitanka: 

— Gledajte toga nevaljalca! Drugi su otišli po 
svjedodžbe, a on spava! Eh, a po što bi i išao, kad 
nije čitave godine ništa učio! 

— Cio je dan lovio.leptire, ptice i ribe. Iz mene 
je istrgnuo ne znam koliko listova, da u njih zamata 
gliste za ribolov. A onda me bacio ovamo na policu, 
gdje su me svu miševi nagrizli. Eh, platit će on to! 
Piše u meni, da se svaki dug mora vratiti s kama- 
tima! — nastavi računica. 

— Jest — uplete se opet čitanka — i od mojih 
dvjesta listova ostalo je jedva polovica. Još malo pa 
ću imati samo korice, od kojih će on sigurno napra- 
viti kutiju za leptire! , 

— Ja sam još gore prošla! — zaškrebeće napuk- 
nuta pločica i nastavi: Najprije me svu izgrebao čav- 
lom, da na meni načini skrižaljku za onu igru »osla«. 
A kad ga je Dragec jednom u igri načinio »oslom«, 
lupio on Drageca mnome po glavi tako jako, da sam 
pukla! Ah, koliko sam jadnica pretrpjela! — ras- 
plače se pločica, a suha spužvica priskoči, da joj 
obriše suze. 

Uto doleprša bilježnica mašući isprevijanim ko- 
ricama kao kakav golemi leptir krilima. 

“ — Oh, drugi pišu u bilježnicu lijepe sastavke, a 
on me svu išarao! Čudit ćete se, što sve u meni piše! 
Zato me i nije nikad htio pokazati učitelju, nego se, 
ispričavao, da me zaboravio kod kuće. Čujte! 

I bilježnica pročita: »U utorak sam Dragecu 
ostao dužan tri špekule. Jučer me susjedov Janko po- 
godio kamenom u nogu. Vratit ću mu dvostruko! U 
petak su se izvalili kosi. Dragec ne zna za njih. Mo- 

ram paziti, kad će opernatiti, Dragec mi je dužan dva 
dugmeta za leptira!« 

— Evo, to je bilježnica ovog mevaljalea! Pa kako 

izgledam! Sva sam masna i odrpana. To me tako 
ljuti, da su mi korice posivjele od jada! 
' — Dobro si ti prošla! Pogledaj, što je od mene 
ostalo: samo dva vanjska lista! — tješila ju risanka. 
Škarama je rezao moje listove i pravio od njih kape, 
kad se s pastirima igrao vojnika, i lađice, pa ih onda 
puštao ploviti smradnom kaljužom na pašnjaku, 

— A da je pročitao, što u meni piše, možda bi 
se popravio — javi se katekizam. 

U sobu uleti leptirić. Primamio ga miris cvijeća, 
koje je stajalo u čaši na stolu. Sjeo on na ružu, sklo- 
pio krila i neko vrijeme slušao, što ovi razgovaraju. 
Kad je razabrao, o čemu se vodi razgovor, poče on: 

— Zlo ste prošli, no mi leptiri najgore. Koliko 
li nas je polovio i nabo na igle kao onaj tamo gostio- 
ničar, kad stavlja odojka na ražanj!, Jedva sam ute- 
kao iz one zamke, kojima nas je lovio! Trebalo bi i 
njega nabosti na ražanj! — završi šarenčić. 

— Ne, to ne! — usprotivi se katekizam. U meni 
piše, da će svako zlo Bog kazniti. A ta kazna nije da- 
leko! Pogledajte onu suhu štapinu u kutu, Ta će mož- 
da još večeras imati posla! 

Ivici se pričini, kao da je ona štapina izbečila 
oči na nj. Počeo se vrtiti u snu i stenjati kao da već 
na sebi osjeća njezino milovanje. 

— Znateli, što ja mislim! — javi se opet čitanka, 

Svi se okrenu k njoj, jer je ona bila puna mudro- 
sti. A ona reče: : 

gro U meni piše o nekome dječaku, koji je bio 
isto tako nevaljao kao i Ivica, jer je imao nevaljala 
druga. Kad su ih rastavili, dječak ge popravio. Da 
se Ivici otresti Drageca, možda bi se popravio. Ima 
na kraju te priče i ova poslovica: S kim ge družiš, 
onakav si i sam! 

— Tako i ja mislim! -— potvrdi katekizam. 

No uto netko pokuca na vrata. Svi poskaču na 
policu i opet se primire. 

Bio je to Dragec. Nosio je krletku i u njoj češlju- 
gara. Stavi krletku na stol, a onda će Ivici: 

— Zar si spavao? Evo, donio sam pticu, koju 
sam ti obećao. ; 

— Hvala ti, ali je ne trebam! Ne idem po one 
kosove! — hladno će mu Ivica. 

— Ništa zato! I ne trebam ih. Darujem ti češlju- 
gara za uspomenu. 
= Za uspomenu ? Zar nekuda odlaziš? — u čudu 
će Ivica i istom sada opazi, da je i Dragec u nedjelj- 
nom ruhu. 

— Vani me čeka tata. Idem u zanat. Žuri mi ge. 

Pruži Ivici ruku i iziđe. S vrata mu još dovikne: 

— Možda ćemo se još kojiput vidjeti! 

Ivica se nije znao pravo snaći. Najprije onaj san, 
a sada najednom nagli odlazak Dragecov. Što to 
znači? 

Jasno mu je bilo istom, kad su se oni dječaci 
vratili iz škole. Vlado je došao k njemu. Ivici je bilo 
teško: Eto, Vlado je svršio školu, a on? Zar je on 
najgori? Svi ćega njim prstom pokazivati: Gle drugo- 
redaša! a 

Vlado se međutim sjajio od sreće. Pod pazuhom 
je držao neku knjigu u plavim koricama. Ivica je 
znao, što to znači. Ej, da je barem i on mogao danas 

donijeti takvu knjigu kao prijašnjih godina! 

Prolistali su knjigu, a onda će Vlado: 

— Znaš li, da je Dragec otišao u zanat? 

— Znam. Bio je malo prije ovdje. 

— A znaš li zašto? Popeo se jutros na šljivu u 
vrtu kuma Lovre, da skine iz gnijezda mlade češlju- 
gare. No kum ga je vidio, dotrčao s batinom, izlemao 
i odveo k njegovu ocu. Dragecov se tata tako raz« 


ljutio, što mu sin pravi sramotu, da ga je izdevetao, 


a onda rekao: »Ne ćeš se više skitati! Spremaj se, 
idemo do kovača Martina! Tamo ćeš učiti zanat. Do- 
sta si velik i jak. No ako pobjegneš, onda se čuvaj!« 

— Da barem i ja mogu s njime! — uzdahne 
Ivica. 

— Bolje da ne ideš! A i ne možeš, jer još nisi 
svršio školu. 

Vlado ode. Žurio se kući. 

Ivica osta sam. Neko je vrijeme zurio u onu šta- 
pinu u kutu, a onda uzdahne: 

— Nije to ono najgore! Gore će me peći ljutiti 
pogledi oca i majke i ona dovikivanja na ulici! 

U krletci zacvrkuće češljugar i gvrati Ivičinu po- 
zornost na se. Ivica pođe prema krletci, uze je sa 
stola i stavi na prozor, otvori vratašca i reče: 

— Idi! 

češljugar veselo izleti i zaustavi se istom na tre- 
ćem drvetu kao da se bojao, ne će li ga opet uloviti. 

Kad se otac vratio, znao je već sve. Ivica, je pre- 
trpio svoje, no to mu nije bilo ono najgore. Kad ga 

je otac upitao: »A što kaniš sada? Č 
eni, «<, on mu kroz plač 
— Tato, ne ću ostati je! j 
nj : ati ovdje! Idem u Zagorje k 
— A onda? Zar misliš tamo i ostati? O : 
mii ? O, ne treba 
ona ovakvih badavadžija! Kod nje svi moraju raditi! 
— Radit ću i ja! Čuvat ću joj kravu na paši! 
Otac ga začuđeno pogleda. 
— Zar ti? Pa tebi je bilo teško, što si svaki dan 


morao naložiti vatru prije negoli ge vratimo. 


— Ne će mi biti teško. A onda... 

— Što onda? — još se više začudi otag, 

— U jesen ću se vratiti, pa idem u školu. 
' Otac je opazio, da se u Ivici nešto okrenulo, ali 
ipak nije pravo vjerovao. Vratila. se međutim i maje 
ka. Kad je čula, kako je sin u školi prošao. kapnule 
su joj niz obraz krupne suze. ' 

S: Bojala sam ge toga! — reče. No kad je čula 
z M . : . i 
2B želju, Mema oca, da ga pošalju u Za- 

X Ivica je otputovao i pred jesen se vratio. Ali a 

nije više bio onaj lanjski Ivica. Nije ga trebalo tjerati 
u Školu i nisu se više čule pritužbe na, njega. Postao 
je od njega novi Ivica. A kad je prošla opet godina 
roditelji su se ponosili njime. ' 

MEHO 


Došao je Meho, jutroske u školu, 

Našo se odjednom u đačkome kolu. 
Odrasto je negdje u bosanskom kraju, 
Nosi fes na glavi, pa svi u njeg zjaju. | 


»Što čakšire ima!« — svi se redom čude, 
Jer takvih ne nosi nitko od njih tude. 

Po redu ga svaki nešto novo pita, 

A on lijepo zbori — ko da knjigu čita! 


On mi reče, da je muslimanske vjere, 
No turski da ne zna — ama niti zere! 
Uto mali Pero dosjeti se prvi: 
»Hrvatski on zbori — on je naše krvi!« 


TRI PUTNIKA 


Bilo je to još u ljetu, 

Kad sunce žestoko pali, 

Njih troje u čamac je sjelo: 
Brat, seka i ćuko mali. 


Bratac je veslao vješto, 
Tjerao čamac po vodi, 
Seka se smješkala sretna: 
Aj, kako vožnja mi godi. 


Čuko je cvilio strašno, 
Baš ko da ga netko kolje! 
Ah, da je kod kuće osto, 
Bilo bi ipak bolje! 


Tada ga seka uze 
Istavi sebi na krilo, 
Gladeć ga upita nježno: 
»Reci mi, što ti je bilo?« 


On šuti, al ja ću vam reći, 
No neka me nitko ne oda: 


Našem je ćuki oduvijek 
Mrska baš svaka voda! 

POMORSKA BITKA 


Na Jadranu plavom Božo, Mišo, Ivo 
Prskaju se vodom obijesno i živo. 


Pogodio Božu voden mlaz u usta, 
A on, jadnik, prvi u toj borbi susta. 


Drugi mlaz mu vode prsnu baš u uho, 


Ion nato jedva uteko na suho. 


Protivnička njega prati cika, graja: 
»Pobjednik je koji izdrži do kraja!« 


LAĐICA 


Njih dvojica načinili 
Lađu iz papira, 
Pažljivo ih Šarko motri, 
Pa im ne da mira: 


»Baš ste lađu izgradili 
Malenu i usku 

Ni moj rep ne stane u tu 
Orahovu ljusku!« 

DUĆANDŽIJE 


Perica i Branko jednog dana 
Igrali se pred kućom dućana. 


Tu za tezgom eto Pero stoji, 
Kod blagajne Branko novce broji. 


Pero kupce mami, glasno zove: 
»Hajte, braćo, evo robe nove!« 


Kod nas vami je, znajte, braćo draga, 
Ponajbolja roba, dobra vaga!« 


U 
Ali jednog morali su dana 
Zatvoriti vrata svog dućana: 


Slaninu im izjedoše miši, 
A gol im se rastopi na kiši. 


Vagu vratit morali su mami, 
A sav šećer — pojeli su sami! 

IVIČIN PJETLIĆ I MARINA KOKICA 


Izvalili se prvi pilići. Kljuvali, prokljuvali, izvirili 
njihovi žuti kljunići i iskobeljali se iz ljuske. Kvočka 
bi najradije, da ih smije izvesti na dvorište i da im 
pokaže bijeli svijet i svoje društvo: staroga kokota, 
koji ne da svojim kukurijekanjem ujutro ljudima spa- 
vati, i matore koke, koje čitav dan čeprkaju i traže 
ono, što nisu izgubile. Nekoliko puta krenula već ona 
prema otvorenim vratima kuhinje, da izađe, no svaki- 
put su ih zatvorili njojzi ispred nosa. Ne daju pa ne 
daju. I znadu, zašto ne daju: vani je hladno, a pilići 
još slabi. ' 

Ivici i Marici baš su se svidjeli pilići! Mara se do- 
duše nije usudila, da uzme koje ispred nabusite kvoce, 
no Ivo je bio junačina kao i svi dječaci, pa ugrabio 
pilence. No kad je za njim poletjela Kvočka i nako- 
striješila krila i rep, brzo ga je pustio na tle: 

Pilići su rasli, rasli. U prvo su vrijeme bili žuti 
kao žganci, no poslije su zamijenili meke pahuljice 
pravim perjem. Nekima je porastao i repić; to su 
pjevčići. 

— Gle, majo, kako ono pile ima repić ka vrap- 
čić! Baš mi se sviđa! — klikne Ivo. 

— Sviđa ti se? Pa dobro, neka bude tvoj! Pazi 
na nj, a kad odraste, zaklat ćemo ga za tvoj imendan. 

— A meni, majo? Zar meni ništa? — javi se 
Mara. 

— Dobro, izaberi kokicu. Ona će biti za tvoj 
imendan! 

Djeca kliknu od radosti i zagrle majku. 

— Maro, koju ćeš? — zapita Ivo seku. 


Mara je časak promišljavala. Nije se mogla odlu- 
čiti, koju bi izabrala. Ivo je za se dobro našao, pa 
nije htjela zaostati. Napokon se ipak odluči, odvažno 
pograbi jedno pile i reče: 

— Evo ovu! 

Ivičin pjetlić i Marina kokica brzo su rasli. Nije 
ni čudo, jer su ih krišom hranili mrvicama od kruha, 
samo da što bolje napreduju. Majka je znala za to, no 
činila se kao da ništa ne vidi. Bilo joj to drago. Mi- 
slila je: 

— Bit će moja djeca jednom dobri gospodari! 

Pri svršetku škole bio je Ivin imendan. Kad bi 
netko i zaboravio na taj dan, sjetio bi se toga barem 
u predvečerje, jer se tada pale po selu krijesovi. Mom- 
ci naslažu suhoga granja, zapale i preskakuju vatru 
pjevajući ivanjsku pjesmu: 

Lijepi Ivo krijes nalaže, 
Lijevom rukom krijes nalaže, 
Desnom rukom frulu svira. 


Djed im je pripovijedao, da je i on tako nekada 
preskakivao, ali Ivi ipak nije dao. Rekao mu, neka to 
čine samo stariji momci i djevojke, koji su spretniji, 
pa ih ne će zahvatiti vatra. 

Dugo su te večeri promatrali na seoskom ras- 
kršću, kako se mladež zabavlja: pjeva, preskakuje 
vatru i igra kolo. Već je bila noć, kad su se vratili 
kući s djedom. No kad su unišli u dvorište, Ivo se ne- 
milo zaprepastio: majka je upravo držala njegova 
pijetla i nož. 

— Nemoj, majo! Nemoj moga pijetlića! 

Majka ga pogleda čudeći se. 

— Zar ne znaš, da je sjutra tvoj imedan ? 

— Neka! Hranit ćemo ga do jeseni i onda pro- 
dati. Htio bih kupiti kakvu lijepu knjigu. Tako volim 
čitati priče! 

Zauze se i Mara za pjetlića i tako on osta na ži- 

votu. Slično se dogodilo i s kokicom pred Veliku Go- 
spoju, kad je bio Marin imendan. 
Došla i jesen. Na Miholje odnio Ivo s majkom 


pijetla — sada već pravog pjetlešinu — da ga pro- 


daju. Ivo je kupio za dobiveni novac ne samo knjigu, 
nego i crtanku i olovke u bojama. Volio je on crtati. 

A što je bilo s Marinom kokicom ? Ej, ona je bolje 
prošla! Nije ju htjela prodati, jer je nesla jaja. Koji- 
put bi njima počastila Ivu i sebe, a nešto bi prodala 
i kupila vune za vezenje. Treba navesti maramicu i 
maji, i Ivi i sebi, a ona to tako lijepo umije! 

Majka se dakako nije na to ljutila. Bila je sretna, 
što ima takvu djecu. 

SAMOZVANCI 


Izišla je jutros 

U dvorište Beba 

U rukama noseć 
Krišku bijela hljeba. 


Maslaca joj ozgo 
Naličila mama, 
A to k njojzi mami 


Goste sa svih strana, 


Tu se cica maca 
Oko Bebe mazi, 
Koka digla glavu, 
Čuko jezik plazi. 


Pitala ih mala: 

»A što bi vi htjeli? 
Hajde, pa nek svaki, 
Po istini veli!« 


Veli maca: »Znaš, da 
Maslac prija maci!« 
A na to će lv'oka: 
»Meni kruha baci!« 


Zalajao ćuko 

Ne smišljajuć dugo: 
»Vau! Meni prija 

I jedno i drugo!« 

SVISVETSKI PJEVČIĆ 


U našem selu bio običaj, da na dan Svih Svetih 
domaćica svakome pastiru metne u torbicu pečena 
pjevčića i komad slatke gibanice. Lijep je to običaj, 
i čobani mu se neobično vesele. Taj dan ne tjeraju 
svinje ni blago na pašu, nego se skupe negdje za pot- 
kućnicom, nalože vatru, griju se, pjevaju i razgova- 
raju časteći se mesom i kolačem. 

I Jurica je ponio svog pjevčića na pastirsku ve- 
selicu. Kad je stigao onamo, pošalju ga stariji pastiri, 
da po grmlju nakupi suharaka. On lijepo odloži svoju 
torbicu pod vrbom i primi se posla. Nije se ljutio 
misleći: 

_ Kad budem stariji, poslat ću i ja kojega od 
najmlađih po suharke! 

Vatra se rasplamsala. Čobani posjedali oko nje, 
neko se vrijeme grijali, a onda izvadio svaki svoju mi- 
loštu iz torbe. Pođe i Jurica po svoju, ali torbe nema 
pa nema! Da se nije tko s njime grdno našalio? Sum- 
njičavo pogleda po družbi, koja je već dobrano oma- 
stila brade, ali im je s lica pročitao, da nitko od njih 
nije tu imao svojih prstiju. 


Žao bilo pastirima Jurice. Počnu i oni tražiti, no ' 


uzalud! Torbe nema pa nema! Najednom poviče 
Stanko: 

— Gledajte, Juričin Šarko trči nekuda s torbom! 

Pojure oni za Šarkom, no tko bi ga dostigao! Iz- 
gubio se negdje za živicom. Kad su ga pronašli, bio je 
već Juričin pjevčić raskidan na komade, a gibanica 
zaprljana blatom. Još ih je skoro i ugrizao, jer psi 
ne puštaju tako lako mastan zalogaj. 

Jurici navru suze na oči. Otpravi se kući, ali ga 
Stanko povuče za rukav: i: 

— Kuda ćeš? Ne plači. nego hajde s nama! Ima 
u nas svega dosta. 
. Mali se vrati. Svaki mu dade od svoga, pa je za 
čas imao pred sobom čitavu hrpu mesa i kolača. Ipak 
mu jelo nije išlo u slast, Neprestano je mislio na svo- 
ga pjevčića i gibanicu, a još više na Šarka. 

— Kako se samo drznuo! Skupo će mi platiti 
svoje nepoštenje! — reče tiho. 

Nije on znao za onu narodnu: »U jednom se selu * 
groze, a u drugom se — ne boje!« 

CAMPEK 


»Naš je mali Campek« — 
Tako priča Mata — 
»Zbilja mudro pseto, 
Koje vrijedi zlata! 


Napao me juče 
Susjedov pas Kudro, 
Ali ga naš Campek 
Prevario mudro. 


Došuljo se, alčak, 
Kudri iza repa, 

Pa ga iznenada 

Za nj žestoko ščepa. 


Dok se drski Kudro 
S njime pohrvao, 

Dotle sam već lako 
Petam vjetra dao!« 


> > —-.-._._.—.-.—R—.—rr—_— 


UTRKA 


Dva su se dječaka, Mirko, Marko, 
U trku baš dali bijesno, žarko! 


X iva Šah 4 
VA će . < 


51 


92 


Kobasica u Markovoj torbi 
Pobjedniku bit će dar u borbi. 


U utrci nisu bili sami: 
Kobasica i Garova mami! 


Odmah u početku — iko bi samo reko! — 
Obojicu Garov je preteko! 


»Aj sramote!« — Mirko već se jedi, 
A Marko će: »Utrka ne vrijedi! 


Lako Šarko kraj nas slavu bere, 


Jer taj štenac trči — na četvere!« 


ODLUČNA BITKA 


Mali je Jurica čuvao na pašnjaku svinje. Bilo im 
tamo lijepo. Društvo je bilo veliko, pa su na vrbi kraj 
potoka načinili njihaljku i njihali se. Privinuli s vrbe 
dvije jake grane, vršike isprepleli i povezali, i njihalj- 
ka je bila gotova. Zanjihali se tako, da su nogama 
dosegli krošnju drveta, i da se koji nije čvrsto držao, 
odletio bi lako tamo na drugu vrbu, 


Kad im je bilo njihanja dosta, izmuđre novu igru. 
Nedavno je u njihovu kraju održala vojska svoje vjež- 
be. Bilo je tu pješaka, konjanika, pa i topova. Jurici 
su još i sada zujali u ušima jaki hitci iz topova, od 
kojih su zveketali prozori na njihovoj kući. Od onda 
je odlučio, da će samo među tobdžije, kad ga jednom 
poe u vojsku. Zato i sada predloži: 


— Znate li šta! Igrajmo se vojnika i načinimo 
topove! 


2 Juričin prijedlog prihvate svi s oduševljenjem. 
Donesu odnekuda žute ilovače, pa je njihova »tvornica 
topova« za čas proradila. Kad je proizvela tog oružja 
za dvije baterije, razdijele se oni na dvije neprijatelj- 
ske vojske, i bitka poče. Prvom je zapovijedao Jurica. 
Znak njegove visoke časti bilo je veliko guščje pero 
za šeširom. Kugle iz njegovih topova tako su žestoko 

udarale, da nije ni primijetio, kad mu svinje odoše u 
kvar. ' 


Usred najjače paljbe dojuri susjed stric Andro i 


zgrabi desnicom vojvodu Juricu za vrat: 
— Tako ti, magarče, paziš na svoje svinje! Ti 
se ovdje prljaš blatom, a svinje ruju po mojem žitu! . 
Bitka smjesta prestade. Hrabri tobdžije pojure 
za svojim svinjama, samo njihov vovoda nije mogao 
ni s mjesta, jer su ga stričeve ruke držale čvrsto 
poput kliješta. No i on se nekako izmakne, potrči za 
svinjama, istjera ih iz žita pa umakne u šikaru. 
Stric Andro ljutit ode kući. Bitka se dakako više 
ne nastavi. Niti je neprijatelj imao volje više navalji- 
vati, niti se Juričina vojska braniti. . 
Ipak vele, da se bitka svršila uveče, kad je Jurica 
stigao kući, Svršila se tako, da je Jurica odlučio, da 
ge više nikad ne će upuštati u ratne pustolovine. 

JUNACI OD MEGDANA 


Vojskovođa silni, sin susjeđov Vlado, 

Na oružje digo sve staro i mlado: 

Tu su Stanko, Janko i još petnaest đaka — 
Sami kršni momci, junak do junaka. 


Objesili duge kukuruzne brke, 
A od čađi crne obrve im mrke. 
Još za crven-kapu, što stoji nahero, 


 Gusakovo slavno zataknuli pero. 


Ljeskov prut pod njima — bedevija vitka, 
A vrbov o pasu — sablja sjajna, britka. 
Svud oružja zveka, bojne trublje trube, 
Junaci u čela junačka se ljube. 


'Tek što vođa znak je za navalu dao, 


. Dušmanin u bijegu uzmicati stao. 


No za ovo krive generala Matu, 
što topovi teški zapeše u blatu. 


U čas dobar eno konjanici jure, 

'Topništvu u pomoć spremni već se žure. 
Pratila ih sreća u kreševu bolja, 

Vraćaju se slavno sa bojnoga polja. 

Neprilika svima ipak bješe u tom, 

Što j' poneki strado u kreševu ljutom. 
'Te kod kuće novih dopanuo rana, 

Kad u njegu svoju preuze ga nana. 


Tako muke nove mnogi je ispašto 
Za junačka djela i viteška, dašto! 
Tu je bilo ljutog leleka i plača, 

Jer je vitez došo —poderanih hlača! 


SABLAST BEZ GLAVE 


Za dugih zimskih večeri skupila bi se djeca oko 
tople peći. Djedo bi sjeo kraj njih i pričao im svega i 
svašta. Pričao im i vjerojatnih i nevjerojatnih stvari. 
Svi su ga rado slušali, jer je njegov glas brujio kao 
žubor gorskog potočića. Nisu se oni brinuli, može li 
ono sve biti istina, što im priča. Sviđale im se njegove 
priče, i to im je bilo dosta. ' 

Jedne večeri dođe red i na svakojake sablasti. 
Djedo je o tome znao takvih stvari, da im se koža 
ježila na glavi. Najstrašnija im je bila pripovijest o 
čovjeku bez glave, kojega je djedo, reče, vidio na ras- 
kršću, odakle vodi put u njihovo selo. On je doduše 
znao, da mu se to samo pričinilo, ali im toga nije htio 
kazati. Mislio je: »Kad odrastu, prestat će i sami u to 
vjerovati. A sada nek se djeca zabavljaju!« No da je 
znao, kako Mara uveče nije mogla dugo zaspati, jer 
joj je neprestano pred oči dolazila sablast bez glave, 
sigurno im ne bi bio toga pričao. 

Nekoliko dana poslije toga bila je Mara kod kume 
u susjednom selu. Dugo se tamo zadržala, pa kad se 
vraćala kući, pao je već mrak. Žurila se, što je bolje 
mogla, i neprestano se nešto ogledavala. Bojala se, ne 
ide li za njom ona sablast bez glave. Odahnula je 
istom, kad je stigla do prve kuće, ali u isti mah i 

protrnula. Jao, tamo uz tarabe stoji neka bijela sa- 
blast bez glave! Pričini joj se kao da ide prema njoj. 
Ona stane, a i sablast kao da je stala. Čeka ju. Htjede 
da vikne, ali joj glas zape u grlu. Da se vrati natrag? 
Daleko je do kume, a put vodi preko polja, gdje nema 
ni kuće ni živa stvora. Ne preosta joj drugo, nego 
divlje potrči prema domu odvrnuvši glavu na drugu 
stranu, kad je prolazila kraj onih taraba. 

Bez daha uleti u kuću i jedva istisne iz sebe: 

— Sablast... bez glave... na kraju sela... 

Baci .se na klupu kraj peći, a istom kad se opora- 
vila od straha, ispripovjedi, što je vidjela. 

Djedo i majka slušali su njezino pripovijedanje. 
Majka vjeruje i ne vjeruje, a djedo požali, što im je 
ono veče pripovijedao o sablastima tako, kao da i 
sam u to vjeruje. ' 

— Maro, ja sam.vam onda o tom pričao samo 
tek onako, da vas zabavim. Nema sablasti. Tebi se to 
samo pričinilo, vidjet ćeš! 

No tko bi je uvjerio o onome, što je ona na svoje 
oči vidjela! Pa i druga su djeca povjerovala, da je ona 
zaista vidjela sablast bez glave, samo je bratac Ivo 
pristao uz djeda i predložio: 

— Ako hoćete, poći ćemo onamo, da vidimo! 

No nitko nije htio s malim junačinom. 

— Pa dobro, ići ću sam! — odlučno će Ivo. 

— Nikuda, sinko! — usprotivi se majka, a on se 
morao pokoriti. 

Ujutro zovne Ivo Maru: 

— Hajde sa mnom! 

> Mara je znala, kuda je zove. 
'— Ivo, reče, zar ti misliš, da sablast tamo čeka? 

Nema je ondje po danu! Kako došla, tako i otišla! 

No Ivo je ipak nagovori i oni pođu. Kad su stigli 
nakraj sela do onih taraba, a to tamo doista stoji 
bijeli čovjek bez glave! 

— Gledaj, reče Ivo, onu tvoju sablast bez glave! 
Jučer su ga valjda načinila djeca od snijega, pa su 
onda svoga Snjegovića gađali grudama tako dugo, 
dok mu nisu otepli glavu. Eto, tako je nastala tvoja 
sablast bez glave! 

Mara je morala priznati, da Ivo ima pravo. No 
ipak se nije umirila. Zar još nije prestala vjerovati u 
sablasti? O ne! Bojala se, kako će je djeca u školi 
ismjehivati, kad čuju, kakve se sablasti prepala. Umi- 
rila se istom onda, kad joj je Ivo obećao, da ne će o 
tome kazati nikome ni riječi, a pobrinut će se, da.i 
drugi ne kažu. (A ona je znala, da Ivo i izvrši ono, što 

SNJEGOVIĆ 


Vraćali se baš iz škole, 
Kad je sniježak pršit stao 
I pokrio staze, pute, 

Al im nije bilo žao. 


Napraviše Snjegovića 
Baš majstorski — ko da živ je, 
Al ih zeblo, pa rekoše: 


Svemu tomu Snješko kriv je! 


Krivac je, i zato kazna 

Pravedna će stići njega, 

Jer na bijelog djedu odsvud 
Poletješe grude snijega. 


ETO SVETOG NIKOLE 


Iz dalekih strana vijest djeci stiže, 
Da Nikola sveti dolazi sve bliže. 
Starac bijele brade i s mitrom od zlata 


Na mnoga će skoro pokucati vrata. 


Raduju se mnogo djeca svetom starcu, 
Donijet će im opet kakvu lijepu stvarcu: 
Nekom treba lopta, trublja, nova beba, 

A nekome opet drven konjic treba. 


O tom svemu vode mala djeca brigu, 
A ona poveća žele lijepu knjigu, 
Klizalice nove il hitre saone, 

Ine misle više na slatke bonbone. 


Dok u srcu tiho šapću želje svoje, 
Krampusa se crnog svi ko vatre boje! 
No u kog se nađe mjesto dara šiba, 
E, valaj će o tom šutjet kao riba! , 


I tako vam otkrih, pred kim djeca strepe, 
Pa i redom mnoge dječje želje lijepe. 
Najljepša je ipak male Nade: 

Da Bog zdravlja njenoj majci dade! 

BOŽIČNA NOG MALOGA BOŽE 


Božo nikako da dočeka Božić! Čim je prošao dan 
Svetoga Nikole i čim su trgovci iz izloga uklonili one 
strašne crne i crvene krampuse, što plaze crvenu je- 
zičinu svakom prolazniku i prijete mu se lancima i ši- 
bom (a najviše zločestoj djeci), svakog bi dana pitao 
majčicu: 

-— Hoće.li skoro Božić? 

— Hoće, sinko! Već je pred vratima! 

— Hm, pred vratima? Pa zašto ne uđe? — čudio 
bi se on i pošao, da ih otvori i zovne Božića unutra. 
Tamo dakako nije našao nikoga, pa se opet vratio 
k majci i rekao: 

-—— Nema nikoga! 

Majčica bi se nasmijala i tješila ga: 

— Strpi se još malo! Doći će za koji dan. 

— A kako će doći? 

— Dosanjkat će se na bijelcima, ako snijeg 
padne. 

Zapao snijeg. Božo svaki čas trči na ulicu, čim za- 
čuje, da ciliču zvonca. Eto, jure saonice, ali ni u jed- 
nima se ne vozi Božić. Voze se u njima ljudi, drva, 
vino, ali Božića nema pa nema! 

A dašto je on tako teško iščekivao Božića? Od- 
mah ćete saznati! Evo u čemu je stvar! Načuo on — 

Bog zna kako i otkuda — da će Božić ispuniti davnu 
njegovu želju: donijet će mu bubanj, pravi pravcati 
bubanj! On se naime često igrao sa svojim drugovima 
vojnika. Imali su sabalja, pušaka, trubalja, kapa — 
ma svega, što vojsci treba, samo nisu imali bubnja. 
Nadomjestili su jedanput bubanj starim loncem. No 
to je bilo nespretno, pa su ga brzo bacili u grabu, 
gdje mu je i mjesto. Hrabroj vojsci ne dolikuje mje- 
sto bubnja stari prošupljeni lonac! Toj bi nevolji 
imao sada doskočiti Božić i donijeti krasan nov bu- 
banj s batićima. Dakako, bubnjar će u njihovoj četi 
biti on — Božo. 

Sad znate, zašto je mali Božo tako nestrpljivo 
očekivao dolazak Božića. No čujte, što je dalje bilo! 

fTeško očekivani Božić napokon je bio pred vra- 
tima. Već je dan pred Badnjak Božo znao, da je vrlo, 
vrlo blizu, jer je majčica od ranog jutra tucala šećer 
i pekla kolače. A kad je sjutradan tatica donio krasno 
božićno drvo pa ga smjestio u sobi kraj njegova kre- 
vetića, kliknuo je dječak oduševljeno: 

— Sad je zbilja Božić tu! 

Ej, kakvo će to biti veselje, kad uveče okite ze- 
lenu jelku šarenim kuglama i zlatnim i srebrnim 
vijencima, zapale svjećice i zapjevaju stare hrvatske 
božićne pjesme! 

Došao i taj sretni čas. Jelka se blistala sva u 
srebru i zlatu, a Sveta Tri Kralja i siromašni pastiri 
žurili se k štalici, koja je bila pod jelkom, da odnesu 


. Spasitelju svoje darove. Pastiri će mu darovati koje 


janje, a kraljevi će ga nadariti kraljevski: oni nose 
u srebrnim posudama tamjan, zlato i plemenitu mast, 
Sve je to bilo lijepo, no Božu je ipak najviše razvese- 

lilo, kad je pod drvcem ugledao krasan novi bubanj! 
Zagrlio je od radosti roditelje i odmah ga pripasao 
udarajući po njemu batićima — divota, divota! Ala 
će se sjutra njegovi drugovi iznenaditi, kad on među 
njima osvane s novim bubnjem! Oh, da samo nema 
te duge zimske noći, pa da što prije svane dan! 

Rano legne u krevet, a bubanj dakako postavi 
kraj sebe. Ipak je dugo trebalo, dok je zaspao. Na- 
jednom se nađe — ni sam nije znao kako — na strmu 
brijegu. Imao je na leđima pušku, na glavi vojničku 
kapu, a pred sobom — novi bubanj. Drugovi se na- 
tisnuli oko njega — svog bubnjara, jer je neprijatelj 
upravo jurišao na to brdo. Neprijatelj je upravo 
bijesno navaljivao i pucao iz pušaka i topova. Drugovi 
se najednom poplaše i razbjegnu, a on osta sam, Uza- 
lud je svom silom udarao u bubanj i dozivao straš- 
ljivce, da se vrate — nitko se nije odazvao. Napokon 
su neprijatelji stigli na vrh brda, navalili na Božu, 
oteli mu bubanj, svezali ruke i noge i bacili ga s brda 
u dubok ponor. ' 

Bilo je to strašno! On se kotrljao, kotrljao, i na- 
pokon udario o nešto tvrdo, jauknuo i — probudio 
se. Na njegov jauk dotrči majka i ima što vidjeti! 
Božo leži na podu kraj kreveta! 

Neko je vrijeme plakao. Nije se mogao snaći, mi- 
 sleći, da još uviek leži u onom ponoru. No kad ugleda 
nad sobom krevet, a kraj sebe svoj novi bubanj, ne- 
kako se primiri. Ako su ga i boljela leđa od toga, 
što se skotrljao na pod, glavno je. da je krasni novi 
bubanj ostao čitav... 

VILENJAČKI TRONOŽAC 


Bio je Badnjak. U slavonskoj kući sjedio je kraj 
peći djed i promatrao svoja tri unuka, kako nešto živo 
raspravljaju kraj stola. Najveći među njima — Stan- 
ko — stigao je jutros iz Zagreba, gdje je polazio višu 
školu. On je dakako vodio glavnu riječ, jer je bio ne 
samo najstariji, nego se smatrao i najpametnijim. Pri- 
povijedao on njima svega i svačesa, a oni zinuli i slu- 
šali i čudili se, pa i vjerovali. I djedo ga slušao, ako 
mu baš i nije vjerovao svaku riječ. No ipak mu nije 
protuslovio, jer nije htio, da ga orasi .. mla- 
đim unucima. 

— Neka ga, neka priča! Kad budu stariji, vidjet 
će, što je istina, a što nije! — mislio je djedo. No 
najposlije se ipak i on uplete u razgovor: 

— Znam, da ti je bilo lijepo kod strica. On je bo- 
gat čovjek i kuća mu puna svega. Ipak nam je drago, 
što si došao kući. Doduše, kod nas bit će po seljački, 
ali vjeruj, mnogo prijatnije | i toplije negoli u go- 


. spodskoj kući, 


Stanku je to bilo drago čuti. Okrene se k djedu i 
odvrati: 

— Djede, lijepo je ovdje kod kuće. Ja i moj pri- 
jatelj Stipe sklizali smo se danas cijelo popodne na 
ledu. Vjeruj mi, da onakva sklizališta, kakvo je na 

našem pašnjaku, nema ni u građu. A ovdje ne trebaš 
nikome ništa platiti, dok se u gradu i za led plaća 
ulaznica. 

— Zarizato? — začudi se djed, kao da ne zna. 

— Dabome! Za sve se tamo plaća! Ako pak ne- 
maš novaca, e, onda se skliži po ulici, po pločniku! 

— Oimi to činimo, kad idemo u školu! — javi 
se Nikola. 

— Znam ja, da ste svi jednaki, i u gradu i na 
selu! — zaključi djed, izvadi lulu iz usta, da iz nje 
istrese pepeo. A onda nastavi: 

— No ima i nešto drugo na selu, čega u gradu 
nema! Kod nas ima lijepih običaja, po kojima znaš, 
da je upravo Božić. U gradu sigurno ne gori bad- 
njak na ognjištu, zar ne? 

— Tamo i nema ovakova ognjišta! — potvrdi 
Stanko. 

— Je li, djede — uplete se mali Andro — da 
badnjak ne smije utrnuti, dok ne izgori do kraja? 

— Dabome da ne smije! Vele, da bi onda netko 
u kući umro. : 

Stanko kao da nije u to vjerovao, pa promrsi: 

— Koješta! 

— Što to: koješta — usprotivi se djed. Tako 


vele, a ti ako hoćeš, vjeruj! A kakav mi je to Božić, 


bez badnjaka ? 
— Nikakav, nikakav! — jave se djeca. 
— Eh, djeco, sad velite tako, no ako odete jed- 


nom u grad, i vi ćete prezirno gledati na naše stare 
. običaje. 

— Ne ćemo, ne ćemo! — odlučno će mališi, no 
Stanko je šutio. 

— Tko zna! — nastavi djed. I ovaj je tako go- 
vorio, dok ga nije stric odveo sa sobom u veliki grad, 
da tamo polazi višu školu. A danas? Turio on malo 
nos u knjige, i već misli, da je iz njih pozobao svu 
mudrost ovoga svijeta, pa se smije našim seoskim obi- 
čajima. | 

— Ali djede... Pa nisu me škole otuđile! 

Malima je bilo krivo, što se Stanko prepire s 
djedom. 

— Stanko, ne ljuti djeda! — zamole ga. 

No djed mahnu rukom kao da mu nije mnogo 
stalo, što unuk govori. 

— Neljutim se ja, reče, nego me čudi, kako grad 
brzo okrene čovjeka. A vi, djeco, stavite ove dvije 
svijeće uz badnjak. 

Mališi priskoče i učine, kako im je djed rekao. 
Na svijećama opaze neka tri obruča. Slutili su, da i 
to nešto znači, pa upitaju: 

— A čemu to, djede? 

— Vele ljudi: Ako se kroz ove dbaniča propusti 
sveta voda i njome napoji bolesno dijete, ono će 
ozdraviti. | 

Djed na to pogleda Stanka i opazi, da se nešto 
mrgodi. Kao da je htio nešto reći, pa mu riječ zapela 
u grlu. 

— Reci samo, Stanko, reci! 

No Stanko je šutio. 

— Znam, što si htio reći: Bolje bi bilo, da se 
zovne liječnik. I ja mislim tako, no i ono mu ne će 
škoditi, ako već ne koristi! 

Sa hodnika se začuju koraci. Vrata se otvore, a 


u sobu bane Stipe, Stankov vršnjak. I on je a ih 


višu školu. 
— Čestit vam bio Adam i Eva! — pozdravi on, 
— Iti bio živ i zdrav! — otpovrnu djeca i djed. 


— I jesam, hvala Bogu! Nagruvao sam se da- 


nas zgnječenoga graha, onako po starinski! — od-- 


govori on i lupne se šakom po trbuhu, pa nastavi: 
No, Stanko, to ne bi bilo za tvoj gospodski želudac. 
Moj brat, kod koga u gradu stanujem, ne hrani se 
. baš prefino, pa sam navikao na to. Ali ona pečenica, 


koja se vrti na dvorištu, znaš, cijelo prase, ej, toj ne 


ćeš ni ti prigovoriti! 

Uto uđe Stankov otac noseći u naručju hrpu 
slame. Već od vrata im vikne: 

— Nosim vam Božića, da nam dade zdravlja i 
veselja! 

Dok je otac prosipao slamu po kući, djeca su ga 
pobožno promatrala. Nato nadigne stolnjak sa stola 
i metne poda nj pregršt slame. Dok mu je Stipe pri 
tome pomagao, Stanko je sia po strani, kao da se 
njega sve to ne tiče. 

— A ti, sine, kao da si iz tuđega sela, kao da si 
stranac u ovoj kući! — primijeti otac. 

— Oče, sve je to meni nekako čudno! — otpo- 
vrne on. ' 

— Vidim ja to! Grad te otuđio. Nego dođi ti 
ovako svake godine barem o Božiću kući, pa da opet 
budeš naš! 

Vrata se ponovno otvore i u sobu uđe majka 
noseći božićni kolač »badnjaču« i neka posna jela. 

— Evo, nosim vam badnjaču i malo posnih 
jela, da prevarite glad: suha sira, sjemenjače od 


bundevih koštica i suhih šljiva. 


— Ih, suhe šljive! — klikne oni To volim 
više nego meso! 

— Znam, da bi ih ti sve smazao, no i drugi ih 
vole. Hajte, djeco, jedite! A onda ću vam a i 
meda, oraha i jabuka. 


Dok su se djeca bacila na ove poslastice, otac 
iziđe. Doskora se vratio noseći pljosku s nekim na- 
pitkom. 

— Evo i nešto međena! h 

— Zar medđena rakija? — upita Stipe. 

— One, to nije za vas! To ćemo ja i djedo! Za 
vas je medica, a ne rakija, đavolska voda! ' 

Na to uze otac ispod stolnjaka tri žitna klasa i 
prisloni ih uz svijeću badnjaka. Majka zapali luč, a 
otac njime prižegne svijeću govoreći: 

— Rodilo, plodilo polje žitom, brda vinom, liva- 
da sijenom, gora žirom, i sve stvari, koje su Bogu i 
ljudima mile! Da Bog da! 

Tada preda svijeću malome Andri, a on se tri 
puta okrene oko sebe i svaki put reče: Hvaljen Isus! 
Treći put i živo poskoči. Ostali mu zažele: 

— Da Bog da, toliko do godine narastao, koliko 
si sada u vis skočio! ; 

Poslije toga uze otac badnjaču, prekriži je no- 
žem i razreže u dvije polovice tako, da su se samo 
malo korom držale. Priđe k Andri i razlomi badnjaču 
na njegovoj glavi. Onda se okrene k Stanku: 

— Tako sam je prije i na tvojoj glavi lomio, i 
hvala Bogu, nije ostala šuplja! A sada zapjevajmo 
koju božićnu pjesmu! 

Dok su još pjevali, uleti u kuću susjedov sin 
Đuka noseći neki tronožac. Pokazujući im stolac sa, 
tri noge, klikne: 

— Evo ga! Čestit vam Adam i Eva! Upravo 
sam ga svršio! 

Stanko, premda je bio iz ovog sela, ipak još nije 
nikada vidio takova tronošca. Zanimalo ga, čemu to, 
pa upita: 

— A što je to? 

— Tronožac, zar ne vidiš? Zar kod vas u gradu 
ne prave takve stvari? Ih, već tri godine ideš u ne- 
kakvu veću školu, pa ni toga ne znaš! Nije to lak 
posao, a treba i za to kuraže! 

Stanka je to začudilo. ' 

— Phi, zar treba kuraže, da napraviš takav obič- 
ni stolac? Obična daska, u koju zavrtaš tri rupe i u 
njih pričvrstiš tri noge! 

— Nisam ja mislio, da treba kuraže, ako ga ho- 
ćeš napraviti, nego' nešto drugo. Treba kuraže, da ga 
odneseš onamo, za što je napravljen! 

Stanko se sada još više začudio, no Đuka mu ođ- 
mah razjasni, u čemu je stvar. 

— Ovaj tronožac treba početi raditi na dan sve- 
te Lucije, a svršiti upravo na Badnjak. A kad se spu- 
sti Badnja noć, treba ga odnijeti u šumu na raskršće. 
Kad u crkvi za ponočke zapjevaju: »Kirie eleison«, 
onda k ovom tronošcu dođu vilenjaci. Teško onome, 
tko za vremena ne pobjegne — tomu izrastu maga- 
reće uši ili ga ubiju! 

Stanko prasne u smijeh. ' 

— Koješta pričaš! A jesu li već komu izrasle 
magareće uši? 

— Dabome da jesu! I tebi bi, da ga odneseš 
onamo! 

— Zar si ih na kome vidio? 

— 'To ne, ali tako svi tvrde! Djed mi je pričao, 
da je vidio čovjeka, koji je imao jedno uho dulje upra- 
vo, kao da je magareće. Pričalo se za toga čovjeka, 
da se vilenjacima istrgnuo nekako pred konac ponoć- 
ke, pa mu drugo još nije izraslo. 

Svi su pozorno slušali Đuku. Po licu im se vi- 
djelo, da vjeruju, što pripovijeda. Samo Stanko nije 
nikako vjerovao, pa im se naruga: 

— Zar zbilja vjerujete u takve budalaštine? 

— Hajde, pa ga ti nosi! 

( — A zašto ne bi ti sam ?%« 
Đuka se počeše za uhom, pa će: 
— Znaš, bojim se! S vragom nije dobro tikve 


saditi! 

— Pa dobro, onda ću ja! — ojunači se Stanko 
i nastavi: Barem ću vas uvjeriti, u kakve gluposti 
vjerujete! 


Ocu je to bilo krivo, pa ga ukori: 

— Sinko, ne govori tako! Ni ja toga ne vjeru- 
jem, no to je takav običaj. Lijepo je to kao i drugi 
običaji! 

— Tajko, nisam htio nikoga uvrijediti, no ipak 
im hoću dokazati, da je to obična praznovjerica. Eto, 
oni u to čvrsto vjeruju. 

— Odvažan si, pa kad hoćeš, idi! 

— Ali ne dođi kući prije, dok ne svrši ponoćka! 


Ti 


— upozori ga Stipe i pri tome se lukavo nasmije. 

— Ne boj se! Ako to učinim, neka sam magi 
rac, ako i ne dobijem magareće uši! 

— Dobro! Vrijedi! 

— Ostavi mi tronožac, a ja ću s njime prije po- 
noći na ono raskršće! 

Dok su Andro i Nikola promatrali Stanka kao 
velikog junaka, Stipe je nešto šaptao Đuki u uho, 
On se isprva smješkao, .a onda zadovoljno kimnuo 
glavom. 

Kad je majka čula za Slankovu odluku, zapre- 
pastila se i kliknula: — 

— Bože, zar je na sam Badnjak poludio! 

Odzvonilo je i drugi put na ponoćku. Dok su 
seljaci sa svih strana grnuli prema crkvi na ponoćku, 


uputio se Stanko s tronošcem prema šumi. Mjesec je - 


raskošno sipao svoje zrake po sniježnim poljanama. 
Smrznuti snijeg škripao je pod Stankovim nogama, 
kao da stenje. 

Ušao je u šumu. U njoj je vladala svečana tišina. 
Nije trebao dugo hodati, dok je stigao do označenog 
raskršća. 


— Na mjestu sam. Tu se dakle: etafa ti nji- 
hovi »vilenjaci«! Baš su izabrali zgodno mjesto. Tu 
valjda po ljetu igraju i nogomet! Ona dva drveta 
odgovaraju za jedan gol, a ova dva za drugi. A ovo 
je stolac za nogometnog suca! — reče i ostavi tro- 
 nožac na tle. 

Iz sela dopre pjesma i pucanj kubura. Stanko je 
računao, da će skoro zvona zazvoniti na ponoćku, a 
to je vrijeme, kad bi imali stići vilenjaci. Ogleda se 

ona sve strane, ali nigdje nikoga. Tako tvrdo vjeruju 


u ta čudovišta, pa gdje su im? I on vikne: 

— Hej, vi vrači i vilenjaci! Evo tronošca, a gdje 
ste vi? 

Niotkud ni glasa, osim što mu je jeka uzvra- 
tila njegove riječi. On uze tronožac, sprjesti ga usred 
raskršća, pa opet udari u šalu: 

— Kad se već ne usuđujete ovamo, dopustite mi, 
da ja sam sjednem na ovaj tronožac! 

On sjedne i nastavi: 

— Da vas barem dođe za dvije nogometne mom- 
čađi, pa da odigrate utakmicu! Ja bih vam sudio. Ah 
da, zaboravio sam nešto! Moram ovim žaračem: na- 
činiti oko sebe tri puta čarobni krug i zazviždati. 
Onda će sigurno doći! 

On tako učini, no u šumi je i dalja vladala grob- 
na tišina. Najposlije se začuje neko hukanje. On u 
prvi mah protrne, no poslije suspregne strah. »Zar 
zbilja idu« — pomisli. Kad se hukanje ponovilo, lupi 
se šakom po čelu: 

— Pa to je sovuljaga! Drugi red i iz prirodopisa! 

Iz sela se začuju zvona, a on pomisli, da bi se 
sada moglo nešto dogoditi. Ali osim zvona i božićne 
pjesme, koja je dopirala iz crkve i razlijegajući se gu- 
bila u šumi, ništa se drugo m nije čulo, pa i sova je 


: umuknula. 


— Eto, pozvao sam ih ovamo po svim čarob- ' 
njačkim propisima, i opet ništa! — pomisli on. No 
najednom začuje iz šume zvižduk, pa drugi i treći, a 
onda žamor i neki pakleni smijeh. 

— šta je to? upita on sama sebe, a nešto ga 
oko srca stegne. Zar strah? Ta on ne pozna straha. 

Glasovi se sve više približavali, a njega sve jače 
hvatao strah, Plaho je zurio prema strani, odakle je 
dopirao'žamor, a kosa mu se naježila. Usplahiren po- 
grabi tronožac i htjede pobjeći, no u to ga opkoli 
nekoliko vilenjaka, ogrnutih u crne plašteve, kao da 
dolaze s onoga svijeta. Jedan od njih skoči preda nj 
i uhvati ga za ruke: 

— Hej mladiću, stani! Ti si nas zvao, pa kuda 
bježiš? Tko si ti, te se usuđuješ smetati nas u našem 
noćnom miru? Što šutiš? No čekaj, brzo ćeš progo- 
voriti! ' 

Dok je on drhtao od straha kao šiba na vodi, vi- 
lenjak namigne ostalima: 

— Drugovi, naučite ga govoriti! 

Vilenjaci odgrnu svoje plašteve, a u rukama im 
se pokažu zašiljeni kolci. Približavali se Stanku prije- 
teći mu, kao da će ga bosti, a on je pred njima uz- 
micao i pentao: 

— Ja... ja... ja... sam Stanko iz ovoga 
sela... 

— Čujete li — poviče prvi vilenjak — on je iz 
ovoga sela! Tko ga pozna? ' 

A vilenjaci jedan za drugim zaniječu: Ja ne, ja 
ne, ja ne! 

— Onđa po njemu! — zapovijedi vođa. 

Oni opet polete prema njemu, a on im se molio: 

— Nemojte, nemojte! Ja sam đak iz Zagreba. 

— Stanite! — mahne rukom prvi vilenjak osta- 
lima. — Da vidimo, možda što o njemu piše u na- 
šim čarobnjačkim knjigama! 

Jedan od njih izvadi neku knjižurinu, reče »Ho- 
kus — pokus — preparatus«, načini nad njom neke 

čudne znakove rukama i poče čitati: Stanko, đak iz 
Zagreba, doputovao danas. Rugao se večeras vile- 
njačkom tronošcu! 

— Oho, zar tako? — strogo će vođa. — A znaš 
li, da mi to oštro kažnjavamo? 

— Znam, znam — mucao dršćući Stanko. 

— Tim gore po tebe! 

Opet se vođa okrene k onome sa knjižurinom i 
zapovijedi: 

— Čitaj dalje! 

— Ne vjeruje, da ima vilenjaka, i buni druge, 
neka ne vjeruju! 

— Vjerujem sada, vjerujem! — jecao Stanko, 
a noge mu stanu klecati od straha. i 

— Prekasno! Mi nikomu ne opraštamo! Vodite 
ga na Paklenu goru, gdje vlada plač i škrgut zubi! 

Vilenjaci pograbe Stanka, da ga odvedu, a on 
krikne i poče se otimati. Nasta gužva i hrvanje. U 
metežu skine on prvom vilenjaku krinku s lica i na 
punoj mjesečini prepozna u njemu — Stipu! — Krik 
čuđenja otme mu se iz grudiju. 

— Ah, to si ti, Stipe! 

Sada i ostali skinu krinke, a smijeh se razlijegao 
šumom. 

— No, jesmo li te namagarčili, mudračino bez 
straha, koji ne vjeruješ u vilenjake? Jesi li se naužio 
straha, junačino ? 

— Uspjelo vam je! — prizna Stanko. — Toga 
ću se sjećati, dok budem živ. 

I oni veselo zapjevaju'i krenu kući. 

TUŽAN BADNJAK 


Našao je Ivo čik baš nasred puta, 
Pa ga žurno spremi u džep od kaputa. 


Najsretniji, misli, da je na tom svijetu, 
Što sad i on može pušit cigaretu. 


Zadimio Ivo kao pravo Ture, 
Ali jao što se zgodi za po ure: 


Mog ti Ivu strašno zaboljela glava 
I snašla, ga neka omaglica prava! 


U postelju legne, previja se, znoji, 
A kraj njega maja zabrinuta stoji. 


Postelji je jadna pristupila bliže, 
Pa svog Ivu pita, od čeg zlo ga stiže. 


Kad osjeti maja miris od duhana — 


Eh, sad ona znade od čega mu rana! 


PRVI PUT NA PONOČKU 


Mirku su roditelji dopustili, da ove godine ide s 
njima na ponoćku. Teško mu bilo dočekati čas polas- 
ka, jer se čitave večeri morao boriti sa svojim očima, 
da se ne zaklope pa da ne zaspi. I uspjelo mu to. 

Cijele Badnje večeri bio je zaposlen s braćom oko 
božićnog drvca. Nije to bila onakva golema jelka od 
poda do stropa kao kod gospode u građu i nije bila 
nakićena blistavim predmetima od tankog stakla i an- 
đelima od voska, zlatnim i srebrnim nitima, već 
skromnim žutim i crvenim jabučicama, pozlaćenim 
orasima i lješnicima i lančićima od zlatnog i srebr- 
nog papira. Ni svjećica nije na njoj bilo, a i kako bi 
se pričvrstile, kad je drvce bilo obješeno o strop. 


| . Ipak je njima i ovo sirotinjsko božićno drvce bilo ne- 


obično drago. S ljubavlju su vješali na nj svaku 
stvarcu i prepirali se o tome, gdje bi stavili koju ja- 
bučicu ili zlatni orah, samo da bude što ljepše vidjeti. 
Otac je od daščica sabio betlehemsku štalicu, oblijepio 
je papirom, izvana obložio zelenom mahovinom i na ' 
nju postavio bijele ovčice, koje je sam izrezbario iz 
lipova drveta, pa neka pasu! Izrezao je i Djevicu Ma- 
riju, malog Isusa u jaslicama i sv. Josipa, pa i oslića 
i volića. Bio je u tome pravi majstor, pa su svi bili 
kao živi i milota ih bilo gledati. Povrh krova pričvr- 

stio je betlehemsku zvijezdu — ma sve onako, kako 
je vidio u njihovoj crkvi! No bilo je tu još nešto: 
golub, načinjen od ljuske jajeta s umetnutim krilima, 
glavom od pamuka i lepezastim repom. On je pred- 
stavljao Duha Svetoga. Bio je tako postavljen na 
sredini stropa, da bi svakiput zalepršao krilima i po- 
letio nad stol, čim bi tko otvorio vrata sobe. 

Kad je sve bilo gotovo, unese otac u kuću slame 
i prospe je po podu. A onda užegnu jedinu svijeću, 
koja je bila kraj zelene pšenice na stolu, i zapjevaju 
svečanu božićnu pjesmu: »Narodi nam se Kralj ne- 
beski...« I Mirko se baš od srca raspjevao. Nešto 
od veselja, što je došao Božić; nešto, jer će skoro 
prvi put na ponoćku; nešto napokon zato, da ga san 
ne prevari. 

Zvono iz daljine zazvoni prvi puta. Njegov je 
glas probijao noćnu tišinu nekako svečanije negoli 
u druge dane: kao da je neko novo zvono, saliveno 
upravo za Božić, Negdje prasne kubura, a prozori se 
stresu. Da, ponoćka se sve više primiče! 

— Legni malo, sinko! — nutkala majka Mirka. 
Probudit ćemo te prije nego pođemo. - 

Ali se Mirko nije dao nagovoriti. Znao je on, da 
ga ni topovi ne bi probudili, ako ga jednom san sa- 
vlada. A onda bi ponoćka prošla bez njega! 

A što ga je toliko vuklo na ponoćku? Eto, sje- 
ćanje na to, kako su njegovi drugovi prošle godine 
mnogo pričali o putu na ponoćku: o snijegu, koji pu- 
tem škripi pod nogama; o zvijezdama, kojih se ni- 
kada toliko ne vidi kao na Badnjak (neki su čak tvr- 
. dili, da su vidjeli i betlehemsku repaticu!) ; o puenja- 
vi pušaka i kubura, o sviranju orgulja i o zanosnom 


78 


<= 


pjevanju. Zato je još prošle godine odlučio, da i on 
sam doživi sve ove ljepote, pa da i on priča onima, 
koji su ih prespavali. No kad se ove godine vratio s 
ponoćke, šutio je o nečemu kao da je zaliven. Što je to 
bilo, odmah ćete saznati. : 


Napokon dođe vrijeme za polazak. Mirko i sta- 
riji njegov brat navukoše surke, a Mara se ogrne 
teškom vunenom maramom tako, da joj je samo nos 
izvirivao, i oni krenuše. 

Smrznut snijeg je škripao pod nogama i iskrio 
se obasjan sjajem mjeseca. Zvjezdice su podrhtavale 
kao da ih zebe. Bilo je doista studeno. Mirka su zeble 
uši, a ocu se od vodene pare iz usta načinilo na 
brkovima inje. 

Ugledali su crkvicu na brdu. Bila je već ra- 
svijetljena, a oko nje su žamorili ljudi. Pogdjekad 
prasnula bi kubura, a otac primijeti: »Još će ta 
obijesna mlađarija koga raniti!« Negdje zaori božić- 
na pjesma, negdje veslo podcikivanje i smijeh. Sve je 
kipjelo od radosti. 

Uđu u crkvu. Bila je već skoro puna. Roditelji 
se proguraju do klupe i sjednu. Mara osta stajati, a 
Mirka majka nekako strpa kraj sebe. 

Zvona zazvone, a svijet tada napuni crkvu do po- 
sljednjeg mjesta. Ni da baciš iglu, ne bi pala na tle! 
Na velikom žrtveniku zapali crkvenjak voštanice, a 
božićna drvca sa svake strane blisnuše u sjaju svi- 
jetla. Mirko ih je dugo promatrao kao da ih se ne 
može nagledati. Mislio je: »Velike su ove jelke! Ne 
bi stale u našu sobu. I treba da su velike, jer je i, 
crkva visoka !« 

Zvonce kraj vrata kod velikog žrtvenika cilikne, 
orgulje zabruje, a svećenik, odjeven u svečano crkve- 
no ruho, uniđe. S kora zapjevaju »Kirie eleison, Isus 
ge rodi«, a cijela crkva prihvati. Pjevali su tako snaž- 
no, da su klupe podrhtavale pod njima i prozori se tre- 
sli, osobito kad bi orguljaš pritisnuo neku sviralu 
krupnoga glasa. Bilo je sve tako divno i svečano, da 
je sad Mirku bilo jasno, zašto su njegovi drugovi o 
tome toliko pričali. I on se pridružio pjevačima. Ne- 
koj se ženi tako svidjelo njegovo pjevanje, da mu je 
u ruku turnula veliku jabuku božićnicu. 

Svirka i pjesma prestanu. Svećenik se okrene od 
žrtvenika i pročita evanđelje o tom, kako se Isus ro- 
dio i kako su ga došli pastiri prvi pohoditi. Poslije 
toga dugo je propovijedao. Pobožni svijet pažljivo ga 
slušao, samo je Mirka počeo hvatati drijem. Klimatao 
je glavom i borio se protiv sna, dok nije napokon za- 
tvorio vjeđe i zaspao. Još u polusnu čuo je svećeni- 
kove riječi: »I mi danas moramo zapjevati kao anđeli 
nebeski nad betlehemskom štalicom: »Svim na zemlji 
mir, veselje!« Kod Mirka je tada doista već zavladao 
potpuni mir, jer je spavao. I pričini mu se u snu, da 
je na svećenikov poziv čitava crkva zapjevala: 

Svim na zemlji mir, veselje | 

Budi polag dobre volje... ' 
Mirku se ova božićna pjesma vrlo sviđala, pa je, 
razumije se, i on zapjevao iz puna grla s njima, Na- 
jednom u pola pjesme oćuti, kako ga netko živo drma. 
Odmah prestane pjevati i otvori oči. Začudilo ga, što 
su i svi ostali najednom prestali pjevati, pa samo zure 
u njega i smiju se. Usplahirena majka nadme se nada 
nj i šapne mu u pola glasa: 

== Što ti je došlo! Čitava crkva šuti i sluša riječi 
svećenika, a ti si se raspjevao, kao da si sam kod 
kuće! 

.U njezinim je riječima bilo više ljubavi nego ko- 
renja. Znala je, da je dijete umorno i da nije naviklo 
tako dugo čuti, pa je zaspalo. Kako i ne, ta bilo je 
već doka, u koje on kod kuće spava najtvrđim snom! 
> Mirku je bilo jasno, što se dogodilo. Eno, svi su 
šutjeli i slušali, a on zapjevao iz svega grla! Rumen 
ga obli po obrazima, i nije se usudio više ni očiju po- 
dignuti, nego je buljio pod klupu, Majka je to pri- 
mijetila, pa će mu tiho: 

— Ništa zato! Nisi ti kriv, što si u snu zapje- 
vao, Nitko ti toga ne može zamjeriti. 

No on se ipak nije mogao smiriti. Mučilo ga nešto 


drugo. Očima bljesne preko svih, koji su kraj njega ' 


sjedili ili stajali. Htio je vidjeti, ima li među njima 
koji od njegovih drugova iz škole. Jest, tu je Janko! 
On već godinama ide s ocem na ponoćku, ali mu se 
sigurno nije što takovo dogodilo. Pogledi im se suko- 
bili, a Mirku se pričini, kao da se on nešto pod- 
smjehnuo. 

ija Rastrubit će on to po školi! — pomisli i ga- 
krije se za majčina leđa, premda je dobro znao, da je 
to već prekasno. Jedva je čekao, da ponoćka svrši 
pa da krenu kući. 

Na povratku nije mu više bilo sve onako čarobno 
kao na polasku. Činilo mu se, kao da ga i mjesec 
ismjehuje, a i zvjezdice kao da mu žmirkajući nami- 
guju: »I mi to znamo!« 

: Kad su stigli kući i on se pružio po prostrtoj sla- 
mi, nije za čudo mogao dugo zaspati. Mučila ga ona 

misao: »Hoće li to Janko rastrubiti po školi?« I čim 
se ujutro probudio, otrči do Janka i zamoli ga, da 
o tome šuti. Za uzdarje mu dade krasnu crvenu ja- 
buku, onu istu, koju je dobio od nepoznate žene u 
crkvi. 

Janko je održao svoju riječ. Nije nikome pričao 
o Mirkovoj nezgodi. Ja sam to ipak nekako saznao 
i vama ispripovijedao, zašto Mirko šuti o svome 
prvom putu na ponoćku. 

SVETA NOG 


Što to noćas po našemu selu 
Svijetla gore Božju noćcu cijelu? | 
Ko da bijelo naše selo čeka 

Dragog gosta iz svijeta daleka! 


A da gostu teško čekanomu 
Ljepše budu staze k svakom domu, 
Nebo pune otvorilo skute 

I bjelinom posu ravne pute. 


Snijeg praminja. Ko da leptirice 


.Sa nebesa grnu jatomice. 


Kroz noć svetu zvona skladno bruje, 
A iz kuća pjesma odjekuje. 


Grne svijet k crkvi sa svih strana 
Noseć mir u srcu svetih dana. 
Pjesma divna sjedinjuje ljude: 
»Krist se rodi! Mir nek svima bude!« 

ZVJEZDARI 


Krenuli gu s betlehemskom zvijezdom u susjedno 
gelo s onu stranu brda, da pjevaju dobrim ljudima 
starinsku pjesmu o Mladom Ljetu: 


Dobar vam večer, gospodar, 
Dobre vam goste Isus da! 
'To Mlado Lijeto pohvalimo 
I dijete Isusa molimo... 


Prastara je to hrvatska pjesma kao što je i pra- 
stara ona crkva u sredini sela ili gradina tamo na 
vrhu brda, čije zidine sablasno strše za vedrih noći 
u vis, prema mjesecu. 

Ivan je bio Gašpar, njegov mladi brat Mirko Mel- 
kior, a susjedov Stanko Baltazar. Bila su to tri ne- 
razdruživa prijatelja s brda, na kojem su stajale 
kraj šumice samo dvije sirotinjske kućice njihovih 
roditelja. Načinili oni betlehemsku zvijezdu i smjestili 
u nju sve, što spada u betlehemsku štalicu. Rasvijet- 
lili je svijećom, nataknuli na štap i krenuli. Imali su 
na glavi kraljevske krune od pozlaćena papira: kako 
da budu Sveta Tri Kralja bez kraljevskih kruna! U 
selu će nazvat gospodarima i gospodaricama sretno 
“ Novo Ljeto. Ponijeli su sa sobom i košaricu, da imadu 

kamo spremiti, ako im tko štogod pokloni. Bit će to 
uzdarje za dobre želje, kojima će oni obradovati ljude. 
Pridružio im se i Stankov pas Murko. Isprva su ga 
pustili, no onda reče Stanko: 

— Neka ne ide s nama! Mogao bi putem koga 
ugristi. 

Put ih je vodio kroz šumu, u kojoj su oni znali 
svaki puteljak. Idući, živo su raspravljali o uspjehu 
svoga pohoda: kako će ih dočekati njihovi školski 
drugovi iz toga sela; što će reći gospodin učitelj, kad 
ih vidi; hoće li ih ljudi lijepo primiti ili možda otjerati 
prutom ? I tako u razgovoru primaknuli se selu, upa- 
lili svijeću u betlehemu i počeli pjevati od kuće do 
kuće. : 

Da, drugovi su ih isprva gledali prijekim okom. 
Bilo im je krivo, što su se usudili, da obilaze »njiho- 
vim« selom. No kad su vidjeli, da oni svojim skladnim 
pjevanjem osvajaju srca suseljana, smirili su se i 
pratili ih od kuće do kuće. Malo pomalo skupilo ih se 
toliko, da je s našim zvjezdarima išla čitava hrpa 
djece i unaprijed najavljivala njihov dolazak. Koša- 
rica se sve više punila, a kad se napunila, spuštala se 
već noć. 

Kad su se vraćali kući, već je bilo tako mračno, 
da su jedva raspoznavali stazu. No oni bi napamet 
pogodili u svoje selo, jer je tuda bio njihov put do 
škole. I snijeg je počeo praminjati. Isprva bi zaleprša- 
la tek po koja pahuljica, poslije zasniježi jače, a naj- 
poslije tako kao da netko sipa perje iz vreće. Prekrio 
je polje i izjednačio oranke i stazu. Sve je bila jedna 


velika bijela ploha, samo je grmlje i po koje drvo 


označivalo našim putnicima pravac, kuda treba ići. No 

išlo je još kako tako, dok nisu stigli u šumu. Staza za- 
metena snijegom, a drvo slično drvetu. Tu je i mrak 
bio gušći, pa im je teško bilo naći pravu stazu. Neko- 
liko puta su je izgubili, pa opet našli. Mora da je već 
bilo i vrlo kasno, jer su tim traženjem izgubili mnogo 
vremena. Najposlije se sasvim izgube. Uzalud su tra- 
žili svoju dobro poznatu stazu: nestala je pod pokro- 
vom snijega! Lutali su šumom ne znajući ni sami, 
kuda idu. Nadali se, da će jednom ipak izaći iz nje, 
pa ma se našli i u selu, gdje su pjevali. Dozivali su 
na sve strane, ali se nitko nije odazivao osim jeke, 
koju je tako sablasno bilo čuti u onoj šumskoj tišini. 

Što sada? Izlaza iz šume nema ,a snijeg sve jače 


pada. U šumi doduše nije bilo vukova, ali ih je ipak 


hvatao strah, da se do jutra ne smrznu. Umorni sjed- 
nu na panj, koji je ostao, kad je netko otpilio deblo. 
Tu će čekati, dok svane, ako ih jutro nađe žive. Vje- 
tar ih je međutim sve jače i jače zasipavao snijegom, 
a i drijem ih hvatao od umora. Upaliji su ostatak 
svijeće u zvijezdi, nadajući se, da će svijetlo pokazati 
put onima, koji ih budu tražili. Znali su, da će se nji- 
hovi roditelji dati u potjeru za njima, čim vide, da ih 
dugo nema. No i svijeća dogori i utrne, a s njome i 
zadnja nada, da će ih tko prije jutra naći. 

Bilo im je strašno. Sjedili su šutke, zgureni na 
panju i turivši prozeble ruke u džepove. Čekali su, 
čekalii. No što? Jutro ili smrt od studeni? Snijeg ih 
već tako prekrio, te su bili slični sablastnim mramor- 
nim kipovima. A dan je još bio uvijek vrlo daleko, 
dan, koji bi im jedini donio spas! Ako ih savlada san, 
bit će sutrašnji dan za njih vječni mrak: smrznuti 
će naći smrt pod bijelim sniježnim pokrivačem. Kako 

li će zakukati njihove majke, kad nađu u šumi tri 
ledena kipa! Kako li će plakati njihova braća, kad 
im budu stavljala drvene križeve na svježe grobove! | 

— A što bi bilo, da se nenadano pojavi vuk? — 
prekine šutnju Gašpar. 

— Vuk? Na sreću ih kod nas nema. To bi bila 
najstrašnija smrt! — zgrozi se Melkior. Baltazar je 
šutio. On je bio najslabije odjeven, pa se tako tresao 
od studeni, da nije mogao ni usta otvoriti. 

Šumsku tišinu prekine lomljava suhoga granja 
po tlu. Da ipak nije možda vuk? Sva trojica pomisle 
isto i protrnu.. Nešto se približava sve više i više. 


. Štekće! Jest, mogao bi biti vuk! Eto ga već sasvim 


blizu! Prilazi Gašparu. Jao, da ga ne bi razderao! 

U taj mah skoče sva trojica na noge. Životinja 
ge zaskoči na Baltazara, Sva trojica kriknu od straha, 
ali se začuđde, kad su vidjeli, da neman — liže Stanku 
ruku! 

— Pa to je Stankov Murko! — poviče Ivan. 

— Hvala Bogu, izvest će nag iz šume! — ožive 
najednom naši zvjezdari. j 

— Dat ćemo mu odmah kobasicu iz naše košare! 
Evo na, Murko! Drži! — vikne Mirko i baci mu ma- 
stan zalogaj. Murko, razumije se, nije dar odbio, nego 
je za čas smazao kobasicu. 

Krenu smjerom, otkuda je Murko došao. On je 
trčao naprijed, a oni su išli njegovim tragom. No ko- 
liko li su se začudili, kad su vidjeli, da su bili jedva 
nekoliko stotina koračaja daleko od svojih kuća. 

Kod kuće su se baš spremali, đa idu u potragu 
za njima. Da nije bilo Murka, možda bi ih cijelu noć 
tražili i ne bi našli. Putevi bi im se mimoišli. 

— Eh da! Takva psa nema nigdje na svijetu, 
kakav je naš Murko! — oduševljeno će Stanko. 
A Murko to dakako potvrdi: Vau, vau! 

KAKO JE PERICA SKORO OSTAO BEZ TORBE 


Tko veseliji od Perice, kad mu je majka sašila 
novu torbu i lijepo je navezla vunom! On stavi u nju 
svoju pločicu, pisaljku i knjige, a majka primetne 
dvije jabuke, sira i kruha, i Perica veselo odjuri u 
školu. ara 

Bio je vedar i nasmijan dan. Sunce je rano diglo 
đake iz postelje, pa su Peričini drugovi već svi otišli, 
Morao je ići sam, Nije bio kriv on, nego torba: morao 
je čekati, dok je majka svrši. 

— Ništa zato! — pomisli on. »Požurit ću se, pa 
ću ih putem dostići.« 

Putem je ponavljao svoju zadaću, ali su mu ipak 
sve misli bile u — torbi! Ej, kako li će se u školi 
diviti, kad je vide! Nitko nema takove! No kako to, 
da ih ne može dostići! Danas su zbilja rano odmaglili! 

Bio je već blizu škole, kad mu oko zape za ptičje 
gnijezdo na vrhu starog drveta. Stade. Pogled je upi- 
rao na gnijezdo. Zanimalo ga, jesu li u njemu mali 
Ptići. Premišljao on, bi li se popeo gore ili ne. U ušima 
mu zujila učiteljeva opomena, da se ne smiju dirati 
ptičja gnijezda i uzimati iz njih mladunci. Najednom 
čuje iz gnijezda cijuk ptičica. 

— Ha, sigurno su u njemu već poletarci! — 
klikne, 

Nešto ga je vuklo onamo na drvo. Zaboravio on 
učiteljevu opomenu, skinuo torbu i počeo se penjati. , 
Kad je dokučio gnijezdo i zavirio u nj, cikne od ra- 
dosti: gle, tri lijepa poletarca — samo što ne odlete! 
Uze jedno ptiče i turi ga u džep. Spusti se s njime niz 
drvo pa ga metne u torbu, a onda ode po drugo. Uza-, 
lud su stare ptice oblijetale drvo i tužno cijukale! Pe: 
rica kao da danas nema srca, kao da je neki sasvim 

drugi Perica, a ne onaj, kojega je cijelo selo voljelo 
i učitelj hvalio. 

Uze i drugo ptiče. Kad se spuštao i s drveta još 
pogledao torbu, neobično se zaprepasti! Dojurio ne- 
kakav pas, pa sve nešto njuška oko torbe. Perica 
vikne na garova, no on se nije dao otjerati. Baci na nj 
komad suhe grane, a on ti najednom ščepa torbu pa 
bjež! ' 

Perica brže bolje spuže s drveta, ali garovu više 
ni traga. Što sada? Ako se vrati kući, pitat će ga 
majka, zašto nije u školi i gdje mu je torba; ako ode 
u školu, gdje mu je zadaća i'iz čega će čitati, jer su 
mu u torbi sve školske stvari. Ljuto se pokajao, što 
se išao penjati na drvo, no bilo je već prekasno. Na- 
pokon ipak odluči, da ode u školu, pa kud puklo da 
puklo! Nije više išao onako veselo i zadovoljno, kao 
kad je jutros krenuo od kuće s novom torbom. čim 
se više približavao selu, srce mu je sve burnije uda- 
ralo od straha i neizvjesnosti, što će se dogoditi. 

Bojažljivo otvori vrata školske sobe i uđe u raz- 
red. Prilično je zakasnio, jer je škola već počela. Ču- 
dilo ga, što mu se svi smiju. Znao je dobro, što mu 
se dogodilo, no odakle oni znaju? No lako za njih, da 
ga učitelj nije zapitao: 

— A gdje ti je, Perice, torba? 

On pocrveni i brizne u plač. Učitelj pođe do or- 
mara, i izvadi iz njega — što mislite? Peričinu novu 
torbu! 

— Da nisi možda u nju lovio ptice? — upita ga 
učitelj. 

Perica je šutio, a onda promuca: 

— Ne ću više! 

— I nemoj! Dosad sam te smatrao boljim" Za 
prvi put neka ti bude, no ptičice ipak moraš odnijeti 
natrag u gnijezdo! . ' 

Perica, sretan što je dobro prošao, otrči S pti- 
čicama i stavi ih natrag u gniježdo. No kad se vratio, 
morao im je ispripovijedati, kako mu je garov ugrabio 
torbu. Garov je bio učiteljev pas. Dobio ga on od ne- 
kog lovca, gdje je naučio, da divljač donosi ode 
gospodaru. Tako je i Peričinu torbu donio učitelju 
: a je bila sreća! — doda učitelj. Da je bio čiji 
drugi pas, ostao bi naš Perica bez torbe. 

TRAVANJSKO VRIJEME 


Malo prije sunce smijalo se s neba 
I toplo je bilo — ma baš kako treba! 
A sad eto pljušti ko za inat svima, 
I studeno baš je, ko da ide zima. 


Ulice su puste, malo vidiš svijeta, 

Al nevrijeme ipak dvojicu ne smeta, 
Nasred ceste stoje i razgovor vode: 
Hoće !' poslije podne za igru bit zgode? 


Pitanje baš teško, i tko da ga riješi! 
Na rastanku ipak jedan drugog tješi: 
Travanjska će kiša prestati i sama, 

Poslije kiše sunce smijat će se nama! 


NJIHALJKA JE BILA KRIVA 


Perica i Stanko uprte svoje torbe i otpute se u 
školu. Danas su im one nekako jače nabrekle nego 
obično. Idu na izlet, pa su im majke natovarile zaire 
kao da idu na daleki put. I trebat će im, jer će hoda- 
jući po planini izgladnjeti. Knjiga im nije trebalo. 
Danas će učiti iz najdivnije knjige, koju je sam Bog 
napisao — iz Prirode. 

Idu oni tako i razgovaraju o svemu i svačemu, 
a najviše o izletu. Da je na njihovo, ne bi ni trebalo 
škole, nego bi đaci sad na livadu, sad u polje, sad u 
šumu ili kamo drugamo. To bi bilo zabavno i veselo! 
Danas idu u planinu do razvalina staroga grada. 
Mnogo su toga već čuli u školi o šumi i planini i o 
životinjama, koje. se tamo zadržavaju, pa i o onim 
napola srušenim kulama, koje na jednom brdu strše 
uvis i lijepo se vide iz njihova sela, No još su više 
čuli o tim tužnim ostacima nekad ponosnoga grada 
od svojih ukućana. Pričali su im, da je tamo negdje 
po gomilama srušenoga kamenja zakopano ukleto 
blago — puni lonci zlatnih cekina. Nitko ih, vele, ne 
može otkopati. Čim tko stane kopati i lopata udari 
o lonac, on propadne još dublje u zemlju. Samo na 
Uškrs o ponoći moglo bi se to blago otkopati, jer tada 
procvate ognjenim evijetom. A i tada bi u tome uspio 

samo onaj, koji ne bi pri tome progovorio ni riječi i 
koji se ne bi uplašio, kad bi ga napastovali zli dusi, 
koji čuvaju to blago. Pričali su i to, da se tamo noću 
često čuje jecanje nekoga okrutnog vlastelina, koji 
je u davno doba bio gospodar toga grada i strašno 
zlostavljao svoje podanike — kmetove, dok nije Bog 
udario ognjenom munjom i njega i njegov grad. Vla- 
stelin je pao mrtav i na nj se survala najviša kula 
i zatrpala ga“ kamenjem. Danas se po tim napola 
srušenim kulama gnijezde sove, ćukovi i šišmiši. 

* Mnogo su o tome čuli, a danas će izbliza vidjeti 
grad i penjati se po kulama, kuda su nekad hodali 
vitezovi. S najviše će kule gledati daleko u ravnicu 
i vidjeti mnoga sela, pa i grad u daljini. 

— Hoćemo li vidjeti i naše selo? — upita Perica. 

— Smiješno pitanje! Dakako da hoćemo, jer i mi 
vidimo iz sela razvaline Jastreb-grada! (Tako se zvao 
taj grad). 

— I našu kuću? Ja ću svojima odanle mahati 
kapom! 

— Da, ali te oni ne će vidjeti, jer ćeš se iz tolike 
daljine činiti kao da si manji od komarca. 

— Ali će vidjeti dim vatre, koju ćemo tamo na- 
ložiti i peći kestenje. Tamo ga ima puno, pa ćemo na- 
brati pune torbe! 

Tako su njih dva razgovarali cijelim putem idući 
kroz polja, u kojima su se zlatile zrele bundeve u su- 
hom kukuruzu, a jata čvoraka digla bi se u zrak, čim 
bi se oni približili, da se opet spuste u drugi kukuruz. 

Razgovarajući tako o današnjem izletu stignu i 
do uske brvi, koja je vodila na drugu stranu potoka, ' 

— Gledaj, Stanko, tamo na vrbi još stoji naša 
njihaljka, na kojoj smo se ljetos njihali. Kako bi bilo, 
da se i sad malo zanjišemo? 

— Zar si lud! — odvrati Stanko. Zakasnit ćemo, 
a rečeno nam je, da krećemo točno u dva sata i da 
nikoga ne će čekati. 


7. Špoljar; Nepobjediva aružbu 97 

— Pa ne ćemo dugo. Zanjihat ćemo_se dva tri 
puta, i dosta. Onamo ćemo i onako stići prerano. 

— Pa dobro, no ako zakasnimo, bit ćeš ti kriv. 

Uspnu se na dasku, koja je bila jakom spletenom 
gužvom privezana na vrbu, i stanu se njihati. Naj- 
prije se njihao Perica sam, a Stanko ga zamahivao, 
a poslije njega dođe red na Stanka, a Perica ga 
je ljuljao. Najposlije se sprte na njihaljku obojica, 
da se još nekoliko puta ljudski poljuljaju, pa da onda 
krenu prema školi. Otisnuli se pana što su jače 
mogli i kliktali: 

— Hura, hura! Baš ide fino — kao da letiš na 
zrakoplovu! 

“_— Jače, jače, da dosegnemo krošnju! — sokolio 
je Perica. 

Oni se ljuljali sve jače i jače, kad li najednom 
nešto načini krkac! u grani, za koju je gužva bila 
svezana. Prestrašeni htjedoše skočiti, no bilo je pre- 
kasno, jer su već obojica letjeli ravno u — potok! 
Voda pljusne, a oni se ispruže, kao da će zaplivati. 
Kad su se nekako uspravili, zaglibe im noge u mulj. 
Dugo su se koprcali, dok su se iskobeljali na suho, 
mokri kao miševi i blatni kao krmci. Izbečili su oči, 
kad su jedan drugog pogledali. Kao da se pitaju: Jesi 
li ti to, Perica? Jesi li ti to, Stanko? A onda zavape 
obojica u jedan glas: A izlet? 

Bilo im je, da zaplaču. Nije im preoštalo drugo, 
nego da se operu i potom da se suše na suncu kao 
rublje. Ovako mokri ipak ne mogu u školu. Popnu 
se na jednu vrbu, kojoj su seljaci odsjekli sve granje, 
i tamo su čučali, da ih sunce osuši. Sreća njihova, 
što je sunce upravo probilo oblake i zasjalo, jer bi 

inače prezebli. Sušili ge i i. jer im je riječ za- 
bjegla u grlu. 


Jesensko sunce nema one snage, kao ljetno. 
Sporo ih je sušilo, a vrijeme je odmicalo. Čuli su, kako 
su na crkvenom tornju u selu udarile tri četvrti, pa 
dva sata — doba za odlazak na izlet. I redom su tako 


odbijale četvrti, pa su se istom oko tri sata nekako 
osušili, 

Što sada? Da krenu u školu? Nema smisla, jer 
su već sigurno otišli. Da sami krenu za njima onamo? 
Ne, to ne mogu, jer ne znaju puta, pa bi zalutali 
gdjegod u šumi. Ne preostaje im dakle drugo, nego 
da se vrate. No što će im reći u selu? A što istom 
drugovi, kad sjutra dođu u školu? Oni će pretresati, 
što su sve vidjeli i doživjeli, i podsmjehivati se njima, 
koji su zakasnili. 


Vraćajući se kući neprestano su pogledavali pre- 


“ma onim razvalinama, ne će li možda ugledati dim. 
To bi bio znak, da su već izletnici stigli na cilj. No 
dima nije bilo. Tumačili su to svakojako: Možda su 
prije krenuli na neki izvor? Možda im je učitelj za- 
branio ložiti vatru, da se ne upali šuma? 

Sjutradan su nekako pokunjeni došli u školu. 
Ništa nisu pitali, no ipak su se čudili, što nitko ne 
priča o izletu. Napokon se Stanko odvaži i upita svog 


susjeda, kako je bilo na izletu. 


— Zar ne znaš? Ah da, vas nije bilo! iešte! ni- 

smo išli! Gospodin učitelj je odgodio izlet, jer je vrije- 

me bilo nestalno, pa se bojao, da bi nas zapo uhva« 
titf kiša. 

Odlanulo im je. O svojoj nezgodi nisu dakako 
nikome rekli ni riječi. A kad su poslije škole opet pro- 
lazili kraj njihaljke, odvrnuli bi od nje glavu. Nije 
teško pogoditi, zašto. 

NEPOBJEDIVA DRUŽBA 


. Čitav dio grada uz Vrtljarsku ulicu poznao je 
četu dječaka, koja se zvala ponosnim imenom »Nepo- 
bjediva družba«. Nisu oni bez razloga stekli to ime! 
Ne, i drugi su dječaci priznavali, da se nije lako ogle- 
dati s njima. 

— Odvažni su i složni — svi kao jedan! — često 
si čuo takvu pohvalu o njima. 

Svejedno je, na kojem bi se području jitepobije- 
diva družba« ogledala s protivnikom: na snijegu ili 
ledu, na nogometnom. igralištu ili u špekulanju, u 
trčanju, loptanju ili, ako baš hoćete, u teškim ratnič- 
kim pothvatima. školu ovdje nismo spomenuli, jer 
tamo ih je bilo svakojakih. To su oni smatrali »pri- 
vatnom stvari svakog pojedinog člana«, pa se netko 
mogao nakititi drugim redovima, a da ga zato vođa 
družbe — Toma Nepobjedivi — nije isključio iz druš- 
tva. Istina, on je bio izvrstan đak, no ako se tko u 
tome nije ugledao u njega, nije ga pozvao na red. 


“Mislio je on o tome ovako: 


— Njegovi će ga već pritjerati na učenje! Mi 
imamo za svoje poslove ono doba, koje je određeno za 
igru, pa svakome ostaje dosta vremena za školu! 

Ipak ga je prijateljski savjetovao, neka se primi 
posla. : 

— Ne će te pustiti među nas. Mislit će, da smo 
mi krivi! ' : 

No ako bi se tko pokazao slabijim u stegi ili 
bi se kojom zgodom kukavno ponio, ah, onda je Toma 
drugačije nastupio! Prvi put bi ga oštro opomenuo, 
a onda jednostavno isključio iz družbe. 

— U »Nepobjedivoj družbi« mora vladati stega! 
Idi k onima tamo! Kukavicama kod nas nema mjesta! 

Tako bi mu otkrešao, premda ipak nije imao 
pravo, da i protivnike jednostavno smatra kukavi- 
cama. Da su i oni imali vođu, kakav je Toma Nepo- 
bjedivi, ne bi ih bilo tako lako pobijediti. 

Posve je prirodno, da je Tomina družba pod 
ovakvim uvjetima doista postala takva, gdje su svi 
bili na svome mjestu. A kako je došlo do njezina 
okupljanja? — pitat ćete. 

Bilo je to prošle zime. Nekako o Božiću iznenada 
zapao velik snijeg, fin, mekah i vlažan — kao stvoren 
za pravljenje Snjegovića i za grudanje. Toma i nje- 
gov prijatelj Ivica istrčali na ulicu i načinili od snijega 
velikog Snješka Bijelića. Naturili mu na glavu pro- 
pisnu kapu, metnuli u ruke žezlo — metlu, pa ga 
proglasili carem Vrtljarske ulice. Upravo su se sami 
divili svome remek-djelu, kad iz susjedne ulice dojure 
dva dječaka i počnu grudama gađati njihovu umjet- 
ninu. Njima se pridruži i sestra većeg dječaka — zvao 
se Pero — a to našega Tomu još više razbjesni. On 
se odmah primi posla, a prijatelj mu je revno poma- 
gao. Bijele su kugle vrcale na sve strane. Nastade 
graja, koja na svaku stranu privuče nove dječake. 
Oni iz Vrtljarske ulice pridruže se Tomi, a ostali Peri. 

Tomina je družba sve više potiskivala drznike, 
koji su onako iz čista mira navalili. Uzmicali su tako 
dugo, dok nisu leđima došli do brijega. Neprestano se 
odupirući uspinjali se sve više na brežuljak. Toma 
je u tome vidio opasnost: oni su gore, oni dolaze u 
bolji položaj, jer je lakše grude bacati odozgo dolje; 
negoli obrnuto. Zato stvori smionu osnovu: probije 
se sa svojim prijateljem iza njihovih leđa, i tako pro- 
tivnik dospije u unakrsnu vatru. Perina se družba 
smela i počela u neredu uzmicati, a Tomini su junaci 
hvatali jednoga po jednoga, da mu snijegom nataru 
nos. Najposlije se protivnik dade u bijeg i uzmakne 
sa bojišta, 

Poslije ove pobjede Toma oštade vođom družbe. 
No nije to bila jedina: izvojštili su oni poslije još ne- 
koliko velikih pobjeda. Na ledu su znali praviti sva- 
kojake oblike, premda su većinom imali samo jednu 
sklizaljku. Kad je snijeg okopnio i počelo doba špe- 
kulanja, imali su već čitavo skladište kamenih i stak- 
lenih kuglica, koje su dobili u igri. U nogometu bili 
su prvi, a na vodi najbolji plivači. Kad bi gnjurili, 
mogli su najdulje izdržati pod vodom. Došli su i u 
oružani sukob s Perinom družbom, ali su i tu bili 
pobjednici. U ruke im je pao velik plijen: drvene 
puške, sablje i bubnjevi, pa i ratna zastava. Mnogo 
je zasluge u tome imao sam vođa Toma Nepobjedivi, 
a dakako i neprestano vježbanje. 

Perinoj družbi njihova slava nije dala nikako 
mira. Pero Munja — tako su ga zvali, jer je bio brz 
kao munja — nekoliko se puta ogledao s družbom 
nepobjedivih, ali bez uspjeha. Što više, onaj poraz, 
koji smo već spomenuli, doživio je upravo na onom 

brežuljku, gdje su nepobjedivi njegovoj družbi prošle 
zime natrli snijegom nosove. Pa i njega su uhvatili i 
zatvorili u neku staru drvenjaru, a tu sramotu trebalo 
je oprati. Zato je vjerovao, da će doći i njegov dan. 
čekao je samo zgodnu priliku, | 

Zgoda mu se pružila, kad se svršila škola i po- 
čeli veliki praznici. Tada je on dočuo, da su dva naj- 
bolja člana iz »Nepobjedive družbe« otišla nekuda na 
selo k svojoj rodbini, da tamo provedu praznike. 

— Tu priliku moram iskoristiti! — reče on svo- 
jima i obrazloži im svoj naum. — Sada ili nikada! — 
zaključi i predloži im, da izazovu nepobjedive. 

Oni prihvate njegov prijedlog, a on pođe s još 
jednim članom svoje družbe k Tomi Nepobjeđivomu. 

Kad je Toma čuo, da ih zovu na megdan, prilično 
se iznenadio. No brzo mu sine, na što oni računaju. 

— Ah tako! Hoće nas zaskočiti! — pomisli, pa 
odmah odbije njihov prijedlog: 

— Ne, sada ne primamo! Poslije praznika! 

— Kukavice! Bojite se! — dobaci mu Pero. 

— Zar mi da smo kukavice? Mi, nepobjedivi? 
— mune Tomi glavom. Pokazao bi on njemu, ma da 


je mlađi i slabiji, tko je kukavica, ali se suzdrži. Pre- | 


govori su, pa mu nije htio odgovoriti onako, kako bi 
to učinio u drugoj kojoj zgodi. Ipak mu odsiječe: 
— Ne vrijeđaj! Pazi, što govoriš! Ni pred kim 
još nismo bježali, a najmanje pred vama! 
— «Ako ste toliki junaci, zašto onda ne prihva- 
tite borbu? — izazivao ga Pero. 
Uto sine Tomi neka sretna misao, pa. će odlučno: 
— Dobro, prihvaćamo! Družba nepobjedivih pri- 
hvaća! 

Sjednu i počnu se dogovarati. Potanko utanače 
sve, kako i gdje će se ogledati, 


Sjutradan pred večer sastane se jedna i druga 
strana kod onog istog brežuljka, gdje su prošle zime 
imali onaj okršaj. Po dogovoru navalit će s jedne stra- 
ne jedni, a s druge drugi, da zauzmu brežuljak. Svi 
moraju u borbu goloruki. Tako je tražio Toma. bo- 
jeći se, da se komu što ne dogodi. 

Pero pregleda svoje i bio je siguran, da je ovoga 
puta pobjeda na njegovoj strani. Imao je dva nova 
člana, a protivnik je bio za dva svoja slabiji. Ipak 
ga je čudilo, što se na Tominu licu nije vidjela ni 
sjenka straha. 
| o — Možda je on opet smislio kakvu lukavštinu, 
da nag iznenadi, zaskoči! Ej, ne će mu uspjeti! Upo- 
zorit ću svoje, da paze na svaki njihov pokret! 
Navala počne. Jedni i drugi uz urnebesnu viku 
pojure na brežuljak, da ga osvoje na juriš. Nisu stigli 
ni do polovice puta, već su počela hrvanja. Gdjekoji 
se već kotrljao nizbrdo, da se onda opet digne i po- 
novo sav zasopljen jurne u borbu. Družba nepobje- 
divih uprla je iz svih sila, no protivnik je bio toliko 
nadmoćniji, te se činilo, da će skoro zaposjesti gla- 
vicu brežuljka. Nije ni čudo, jer su često i po dvojica 
napali na jednoga iz Družbe nepobjedivih! 

. Najednom Toma zazviždi i dogodi se nešto neoče- 
kivano. Iz grmlja, koje je bilo uz kraj livade na pod- 
nožju brežuljka, iskoče tri dječaka i priskoče u po- 
moć nepobjedivima. Pero u njima prepozna one gim- 
nazijalce iz Vrtljarske ulice, koji su došli iz velikoga 
grada k svojima na odmor, 

— Njih je dakle uzeo za svoju pričuvu! — po- 
misli Pero. 

Odmorni novi članovi nepobjedivih bace se kao 
lavovi u borbu. Sreća je prevagnula na stranu 'To- 
mine dru,be. Za kratko vrijeme bio je vrh brežuljka 
u rukama »Nepobjedive družbe«. 

— Pobijedili smo, pobijedili smo! — klicali su 
nepobjedivi, a protivnik se bijesan povukao s bre- 
žuljka. 

— Da, opet si nam podvalio, Toma! — dovikne 
mu Pero. 

— Zar ja? Nisi li i ti dovukao novih članova, 
ha? Namjeravao gi da nas zaskočiš, ali ti nije uspjelo! 
— uzvrati mu Toma. 

Protivniku nije preostalo drugo, nego da se po- 
kunjen izgubi, ispraćen. pobjedničkom pjesmom 'To- 
mine družbe. 


Tako su oni opet potvrdili svoj bitan naziv: 
»Nepobjediva družba«. 

SADRŽAJ 


POD STAROM LIPOM a 
PRVI DAN U ŠKOLI 

PERICA I BUNDAŠ 

POVRATAK IZ ŠKOLE 

POSPANAC IVICA 

NOVA ZEMLJOPISNA KARTA 
NOGOMETAŠI 

UTAKMICA 

SAN MALOGA LOVCA. 

MEHO rje 
TRI PUTNIKA A PRADA Ltd ce 4262 
POMORSKA BITKA 

LAĐICA 

DUĆANDŽIJE , 

IVIČIN PJETLIĆ I MARINA KOKICA 
SAMOZVANCI . . do sra sa g 
SVISVETSKI PJEVČIĆ. 

CAMPEK 

UTRKA : 

ODLUČNA BITKA | 

JUNACI OD MEGDANA 

SABLAST BEZ GLAVE 

SNJEGOVIĆ 

ETO SVETOG NIKOLE 


* BOŽIĆNA NOĆ MALOGA BOŽE 


VILENJAČKI TRONOŽAC 
TUŽAN BADNJAK, 


.PRVI PUT NA PONOČKU 


SVETA NOC 

ZVJEZDARI 

KAKO JE PERICA SKORO OSTAO BEZ TORBE 
TRAVANJSKO VRIJEME 

NJIHALJKA BILA JE KRIVA 

NEPOBJEDIVA DRUŽBA 

